PÍŠE MAGDA VÁŠÁRYOVÁUčiť deti budeme my

Vzdelanie  a zodpovednosť zaň trochu inak - kacírska myšlienka.

Autorka je predsedníčka Živeny, spolku slovenských žien.  Nemáte už toho dosť? Tých neustálych a dosiaľ neplodných debát, ako by mala vyzerať ďalšia zásadná reforma slovenského školstva? Nezdá sa vám, že to začína pripomínať zlý akčný film, natočený za pár grošov, kde zo scenára, réžie i strihu a hercov priam trčí provinčnosť bez ohľadu na bombastickú reklamu? Scenárov reformy je požehnane, ale ich kvalita je otázna, ministri ako režiséri spektákla zmeny v školstve sú bezradní a nepripravení, ale tých rečí okolo. Ja mám toho už dosť! Zovšadiaľ sa na nás valí jediná diagnóza – katastrofa! Jedni chcú reformy ako vo Fínsku, druhí snívajú o návrate pred rok 1989, tretí už roky bezradne nariekajú, ministri sa nám menia rýchlejšie ako špinavé ponožky, učebnice zase vraj nie sú, vyčerpaní učitelia protestujú čím ďalej, tým častejšie a všetci máme problém pochopiť, o čo sa vlastne hrá v tomto filme. Pedagogickí pracovníci sú zavalení meniacimi sa predpismi a stonajú pod  horami papierov, na obzore sa objavujú neustále nové nádeje na lepšie výplaty,  ale pomaly a isto sa dostávame v tejto dôležitej časti štátnej politiky a štátnej zodpovednosti do extrémnej situácie. Štrajky, protesty, výkriky nespokojnosti, rozhorčené médiá a chabé výsledky našich žiakov v porovnávacích testoch.   Možno na schladenie vášní by sme si mohli pripomenúť, ako vyzerali základné a stredné školy, do ktorých sme za komunizmu chodili my. Čo za klamstvá sme mali v učebniciach, koľko času sme strávili na zemiakových brigádach a ako nás francúzštinu učila pani, ktorá bola o jednu lekciu pred nami. A predsa aj v mojej generácii je veľa skvele vzdelaných odborníkov i zručných manipulátorov. Bez ohľadu na nekvalitu vyučujúcich a vyučovania. Ako je možné, že sme tie časy mnohí bez ujmy prežili? Je to s úrovňou vzdelávania v školách naozaj také dramatické? Horšie ako pred 30 rokmi? Dobre, jeden príklad z posledných dní. Dávala som interview novinárovi z prestížneho denníka. Reč bola o koreňoch idey slovanstva u nás. Spomenula som meno českého špičkového novinára 19. storočia Karla Havlíčka Borovského. Žiadna reakcia. Viete alebo aspoň tušíte, kto to bol? spýtala som sa.  Nie, znela úprimná odpoveď. Odpoveď absolventa novinárskej fakulty našej vysoko váženej univerzity. Alebo, všimli ste si, že dnes už ani v novinách, nehovoriac o časopisoch, nevedia novinári rozoznať príslovky od predložiek? Kedy napísať nie len a kedy nielen, kedy po tom a kedy potom? Ale ruku na srdce. Naša generácia to vedela lepšie? Alebo len lektorky v novinách boli lepšie platené? Neváľajme  na pedagógov všetku zodpovednosť sveta za úroveň, a nielen vzdelania, našich detí. Primárnu zodpovednosť za ňu nesieme my, rodičia a starí rodičia, rodina a jej okolie. Ako teda ďalej? Zdá sa, že učitelia majú toho už naozaj  dosť a sú rozhodnutí ísť do krajností, ich pesimizmus vrcholí. Zodpovední pracovníci ministerstva a samospráv sú už unavení z neustálych zmien a volia pasívne vyčkávanie. Politici pod tlakom verejnosti a médií sú čoraz bezradnejší... To všetko sa denne na nás valí z novín a sociálnych sietí. O čom sa však hovorí menej alebo vôbec, sú obete tohto chaosu. Naše deti a ich rodičia. Ako to oni znášajú a čo môžu reálne očakávať v oblasti vzdelávania v takomto neporiadku? Nie o rok, dva, prípadne v roku 2020, ale dnes, zajtra, o mesiac! Rodičia nemajú čas, aby sa zaujímali, aké reformy a čo by mala vláda, samosprávy a riaditelia škôl urobiť do roku 2018. Vzdelaní rodičia žiakov a študentov vedia, čo majú urobiť už dnes. Po prvé pretlačiť deti na gymnáziá za každú cenu, aby sa aspoň niečo naučili – napríklad jazyky. Po druhé, že ich majú vyslať na ďalšie štúdiá, pokiaľ možno čo najďalej od Slovenska, a vydajú na to všetky úspory. Rodičia talentovaných detí z dedín a malých mestečiek, ktorí nemajú dostatočné finančné prostriedky, sú akurát tak zúfalí a ostatné deti prestávajú mať šancu na čokoľvek. Škola nedokáže vyrovnávať rozdiely, do ktorých sa tieto nešťastné deti narodia. Majú jednoducho smolu, hovoríme si bez ľútosti a tak aj niektoré výnimočnú talenty skončia v zlých školách, prípadne špeciálnych mimo kontaktu s ostatnými deťmi. Nemilosrdné výroky poletujú nad ich hlavami - odsudzujeme vás v mene republiky na doživotný neúspech!     Pritom v časoch najťažších, v období pokračujúcej maďarizácie, mali aspoň niektoré schopné deti šancu. Bolo dobrým zvykom nielen rechtorov, ale aj notárov, farárov, všetkých vzdelaných v meste i na dedine, vyhľadávať múdre a vzdelania schopné detí, hľadať pre nich – dnes by sme povedali – sponzorov ich štúdia a pomôcť im prekonať to fatálne doživotné predurčenie. Ako inak by sme mohli mať generáciu štúrovcov a ich nasledovníkov, keby sa len čakalo na lepšie časy, zmeny a akési reformy? Kde by bol Štefánik a jemu podobní. Ako dôkaz si stačí prečítať jeho prosebné listy  mecenášom. Pritom naši nezištne konajúci predchodcovia mali oveľa horšie podmienky, museli písať listy rukou a nosiť ich na poštu, sadali do kočov alebo na vozy, aby sa mohli navštevovať a – povedané dnešnou terminológiou - koordinovať svoje aktivity. A predsa boli vo svojej stratégii úspešní. Boli vzdelaní tak, že im dodnes môžeme závidieť a ich talentovaní žiaci boli na tom rovnako. Je pravda, že najdôležitejší z nich nakoniec aj tak museli študovať na univerzitách v zahraničí a pretože sponzorov bolo málo, skončili v najbližšej destinácii – v Halle alebo v Lipsku na rozdiel od Poliakov, ktorí sa dostali až do Paríža. Čo teda môžeme urobiť my už zajtra? Môžeme začať svoju reformu vzdelávania hneď. A nepotrebujeme na to ani ministra, ani úradníkov a dokonca ani financie zo štátneho rozpočtu. Dnešné školy vyžadujú, aby sa poobede matky a babičky menili na pedagogických pracovníkov a s deťmi sa hodiny učili. Sú nútené, aby si naštudovali látku v učebniciach, aby potom mohli vysvetľovať deťom, čo od nich vlastne škola vyžaduje. A tak mi prišla na rozum kacírska myšlienka. Ak sa majú deti školskú látku učiť hodiny doma, nemohla by škola slúžiť skôr ako kompetentný dozor detí v čase, keď sú rodičia v práci? A matky a staré matky by zo školy len dostávali pokyny, čo sa majú s deťmi učiť, akúsi sumu základných vedomostí, z ktorých by ich učitelia s pedagogickým vzdelaním trikrát do roka vyskúšali. Deti by sa doobeda vyšantili vonku, zahrali, na čo im pri terajšom sedení v škole a potom doma nad nekonečnými úlohami chýba čas, venovali by sa len tomu, čo by chceli a výsledkom by bolo oficiálne potvrdenie už existujúceho presunutia zodpovednosti za školské vzdelanie detí na rodičov. Na rodičovských združeniach i v médiách sú predsa rodičia často vystavení kritike, že sa s deťmi málo učia. Zažila som to osobne. Bolo to úplne odlišné od postoja rakúskej školy, kde sa pedagógovia zdesili, keď som sa spýtala, či a ako sa mám tú prekliatu latinčinu učiť s mojou dcérou. Ale vy predsa nie ste pedagóg, znela odpoveď. To je naša úloha, a nie vaša. Ešte teraz si pamätám, ako som si vydýchla a zároveň bola prekvapená nečakaným postojom týchto učiteľov. Ale čo s deťmi, ktoré nemajú obetavé a vzdelané matky? Kam ich strčíme? Bez ohľadu na to, či sú vzdelávateľné, alebo nie. Veď ony, chudiatka, sú na tom horšie ako v 19. storočí. Vtedy ešte aj dievčence, ak sa dostali do rúk živeniarok, mohli – bez štátnych peňazí – získať aspoň základnú orientáciu a naučili ich písať a čítať. Dokonca s porozumením. Ale čo nám bráni vyhľadávať medzi našimi deťmi, u susedov, na ulici talenty a obklopiť ich mecenášskou starostlivosťou, aby ani jeden nevyšiel nazmar?  Vzdelané dôchodkyne môžu usporiadať doma pre zopár detí zo susedstva malé kurzy, umožniť im vstup do domácich knižníc. My sme chodili k bývalej mníške, ktorá nám tou najzábavnejšou formou zatraktívnila matematiku. A nič ju to nestálo, len trochu času raz týždenne a niekoľko keksíkov. Inak budeme mať generáciu, nad ktorou budeme zalamovať rukami a talenty nám budú len mávať z lietadiel na ceste za lepšou budúcnosťou. My, spoločnosť, už nemáme čas! Deti rastú a potrebujú dobré vzdelanie a dobrú výchovu. Nemôžeme zajtra ovplyvniť a zásadne zmeniť spôsob výchovy nových učiteľov, teda problém, ktorý sa ťahá s nami už od nástupu komunizmu. To vtedy stratili učitelia posledné zvyšky svojej kedysi stabilnej prestížnej pozície. Vlastne už od čias nástupu fašizmu nemali učiť, ale indoktrinovať, a preto študenti pedagogiky boli, až na - našťastie - výnimky, regrutovaní z jednoduchších rodín, kde vymývanie mozgov bolo možné. Smutné je, že na čakanie sú odsúdené učiteľky, ktoré sú tiež matkami detí. V školách je ich vyše 80 percent. Čakajú a dúfajú, že nejaký dominantný muž im pridá a konečne povie, čo a ako majú moderne učiť. Poznám veľa schopných učiteliek, mnohé sú živeniarky, z organizácie, ktorá mala vždy vzdelanie ako prioritu, ale sú osamotené. Osamotené a nahnevané. Na vytriezvenie si  priznajme, že to my, ženy a matky, sme dopustili, aby feminizované vzdelávanie bolo považované v štátnom rozpočte za príťaž! My sme nekričali dostatočne hlasno už pred desaťročiami, veď sme vedeli, kam spejeme. My sa bránime akýmkoľvek zmenám a za riaditeľa si v škole zvolíme rady aj toho najneschopnejšieho chlapa v zbore. My nie sme pripravené postaviť sa proti nezmyselným textom v učebniciach, ktoré tam natlačili samoľúbi univerzitní profesori. Máme univerzity tretieho veku, ale kedy budeme vzdelávať matky a staré matky, ktoré sa musia bez pedagogického vzdelania učiť s deťmi, lebo inak ich deti nemôžu prosperovať a dostávajú zlé známky. Pasívne sme sa prizerali, ako minister kultúry zbavil aj osvetu jej pôvodného zmyslu – celoživotného vzdelávania nás všetkých. My, rodiny, nie učiteľky, totiž predikujeme, akí inteligentní budú naši potomkovia, to dokazujú všetky výskumy. Matky a staré matky sú určujúce aj pri odovzdávaní kultúrnych kódov i toho, čo sa smie a čo už nie. My sme dovolili, aby dominantne ženami obsadené povolania boli zaradené platovo na najnižšie priečky. Niežeby mali učitelia vždy vysoké platy. Ako dcéra dvoch obľúbených učiteľov, na ktorých i desaťročia po ich smrti žiaci spomínajú s láskou, to viem veľmi dobre. A som si aj vedomá všetkých ťažkostí, ktoré toto povolanie prináša.  Nečudujem sa, že celá debata o reforme v školstve sa nakoniec končí len pri platoch. A z celého srdca by som učiteľkám a ich zopár mužským kolegom dopriala viac peňazí a podporujem ich snahy. Ale aj ony  - vlastne na čele protestov je, ako inak, muž – teda oni tiež musia pochopiť, že kým ony a oni majú ešte trochu času aspoň na protesty, my už nie! Nesmieme stratiť ani mesiac. To od nás vyžaduje zodpovednosť za naše deti. Veď nakoniec aj všetci politici a ministri to vedia, nečakajú a posielajú svoje deti do súkromných škôl a najradšej do zahraničia, aspoň do Brna. Tento text ste mohli čítať vďaka tomu, že platíte za obsah. Vážime si to.


Dodávky ruskej ropy na Slovensko sú bez problémov

BRRATISLAVA. Dodávky ropy na Slovensko nie sú kontaminované. Uviedol to pre TASR slovenský prepravca ropy, spoločnosť Transpetrol, v súvislosti s medializovanými informáciami, že v ropovode z Ruska sa zaznamenala opäť ropa kontaminovaná chloridmi. "Dodávky sú u nás bez problémov, nezaznamenali sme žiadnu kvalitatívnu či kvantitatívnu zmenu. Krátkodobú kontamináciu zaregistrovali v severnej vetve ropovodu, južná, ktorou sa dostáva ropa na Slovensko, je v súčasnosti v poriadku," spresnila spoločnosť. Agentúra Reuters vo štvrtok informovala o tom, že ruský prevádzkovateľ ropovodov Transnefť uviedol, že v sekcii ropovodu Družba vedúcej z Bieloruska do Poľska bola opätovne zaznamenaná kontaminácia ropy. Podľa Transnefti sa dodávky suroviny v stredu vo večerných hodinách prerušili, vo štvrtok však už boli opätovne obnovené. Problém so znečistenou ropou vypukol koncom apríla, keď sa zistilo, že ropa prepravovaná ropovodom Družba je kontaminovaná organickými chloridmi. Tie sa používajú na zvýšenie produkcie suroviny, pred dodávkou ropovodom sa však musia odstrániť, pretože by mohli poškodiť rafinérske zariadenia. Po zistení kontaminácie štáty, ktoré ropu cez Družbu dovážajú, import na určité obdobie pozastavili, asi po mesiaci sa však dodávky opätovne obnovili.


Ceny poľských výrobcov výrazne zrýchlili rast

VARŠAVA. Ceny poľských výrobcov vzrástli minulý mesiac výraznejšie, než sa čakalo. Ukázali to v pondelok údaje, ktoré zverejnil poľský štatistický úrad. Ceny priemyselných výrobcov vzrástli v apríli oproti rovnakému mesiacu minulého roka o 1,1 percenta. To znamená výrazné zrýchlenie po pol percentnom raste v mesiaci marec. Analytici so zrýchlením rastu cien počítali, očakávali však, že rast dosiahne 0,9 percenta. K aprílovému vývoju výrazne prispeli ceny v ťažobnom priemysle, kde sa zvýšili o 1,6 percenta. Rast zaznamenali aj ceny vo výrobnom sektore, o 1,2 percenta. Naopak, ceny výrobcov v oblasti produkcie elektriny či plynu klesli o 1,1 percenta. Medzimesačne sa ceny producentov zvýšili o 0,3 percenta po 0,6-percentnom raste v predchádzajúcom mesiaci. V tomto prípade tak výsledok potvrdil očakávania ekonómov.


Majster zdolal vicemajstra o gól, Liptovský Mikuláš dal sedem gólov

V piatok sa začal nový ročník Tipsport ligy.

HK Nitra - HC '05 iClinic Banská Bystrica 4:3 (0:0, 1:2, 3:1) Góly: 30. P. König (H. Ručkay, Kutálek), 42. M. Krištof, 54. J. Štefanka (Bajtek, Macík), 59. M. Krištof (Kutálek, Mezei) - 23. T. Surový (Matoušek), 38. Kafka (Maione, Matuškin), 59. Matuškin (T. Surový, Kafka) Vylúčení: 3:3 na 2 min, presilovky: 0:1, oslabenia: 0:0, rozhodovali: Baluška, Müllner - Tvrdoň, M. Orolin, 2791 divákov  HC Košice - HK Poprad 3:1 (1:1, 1:0, 1:0)  Góly: 10. Spilar (L. Nagy), 34. Suja (Šoltés, M. Dudáš), 43. Šoltés (P. Bartoš, Michalčin) - 3. Zagrapan (J. Brejčák, R. Suchý)  Vylúčení: 1:3 na 2 min, presilovky a oslabenia: 0:0, rozhodovali: J. Konc, Štefik - Korba, Smrek, 3268 divákov  HK Dukla Trenčín - MHC Mountfield Martin 5:1 (2:0, 1:0, 2:1)  Góly: 14. J. Pardavý ml. (Michal Novák, Drgoň), 18. Tybor (J. Gašparovič, Albers), 25. R. Dlouhý (L. Novák), 42. Veilleux (Drgoň, Michal Novák), 49. Veilleux (Bohunický, Hatala) - 45. V. Bílek (Heizer, P. Koyš)  Vylúčení: 12:10 na 2 min, presilovky a oslabenia: 0:0, rozhodovali: Snášel - Bednár, Gajan, 2121 divákov  HKM Zvolen - HC Nové Zámky 2:1 po predĺžení (1:0, 0:0, 0:1 - 1:0)  Góly: 17. Klhůfek (Valenta, B. Mráz), 64. Klhůfek (B. Mráz, Valenta) - 59. V. Čížek (F. Sandgren, Brabenec)  Vylúčení: 4:3 na 2 min, presilovky: 1:1, oslabenia: 0:0, rozhodovali: Goga - Výleta, Stanzel, 1380 divákov  MsHK Doxxbet Žilina - MHk 32 Liptovský Mikuláš 2:7 (0:1, 2:4, 0:2)  Góly: 33. Holovič (Selan), 35. Stupka (Holovič, Handlovský) - 15. Stümpel (J. Faith, Kriška), 23. Róbert Huna, 29. Rudolf Huna (Richard Huna), 30. Kriška, 38. M. Sukeľ (Makovský), 50. Richard Huna (Róbert Huna, Rudolf Huna), 60. Richard Huna (M. Sukeľ)  Vylúčení: 6:8 na 2 min, presilovky: 1:2, oslabenia: 0:0, rozhodovali: T. Orolin - Jobbágy, Gavalier, 814 divákov  BRATISLAVA. Úradujúci slovenský hokejový majster HK Nitra vstúpil do Tipsport ligy 2016/2017 domácim víťazstvom 4:3 nad HC '05 iClinic Banská Bystrica. Úvodný súboj 1. kola bol reprízou finále uplynulej sezóny, Nitrania vtedy uspeli 4:2 na zápasy. V piatkovom dueli pod Zoborom sa ako prví tešili z gólu hostia, v 23. min sa presadil Tomáš Surový. O sedem minút neskôr síce vyrovnal Peter König, ale zásluhou presného zásahu Petra Kafku boli "barani" pred druhou prestávkou opäť na koni. V záverečnej časti hry sa nitrianskym účastníkom Ligy majstrov 2016/2017 podarilo otočiť skóre vo svoj prospech gólmi Michala Krištofa a Juraja Štefanku - 3:2. Stotri sekúnd pred koncom riadneho hracieho času zvýšil Krištof na 4:2, Banskobystričania vzápätí už len skorigovali výsledok gólom Maxima Matuškina.  Domáci hokejisti HC Košice zvíťazili 3:1 nad hráčmi HK Poprad. Popradčania udreli na ľade "oceliarov" už v 3. min - Marek Zagrapan otvoril skóre. Košičania odpovedali o sedem minút neskôr presným zásahom Gabriela Spilara. Po polhodine hry strelil napokon víťazný gól Jakub Suja, v tretej tretine spečatil košický triumf Dávid Šoltés. Hokejisti MHk 32 Liptovský Mikuláš v pozícii nováčikov najvyššej slovenskej súťaže zvíťazili jednoznačne 7:2 na ľade MsHK Doxxbet Žilina. V prvej zostave Liptovského Mikuláša však nechýbali hráči s bohatými skúsenosťami: Karol Križan, Marek Uram, Jozef Stümpel, Martin Cibák či trojica Hunovcov - Richard, Róbert a Rudolf. Najviac zaujalo práve bratské trio v elitnej formácii: Hunovci získali celkovo sedem bodov a všetci skórovali, Richard dvakrát.  Hokejisti HKM Zvolen zvíťazili 2:1 po predĺžení nad hráčmi HC Nové Zámky a víťazstvom vstúpili do nového ročníka najvyššej slovenskej dlhodobej súťaže. V 17. min otvoril skóre zvolenský útočník Pavel Klhůfek, ktorý sa presadil v presilovke. Až v 59. min sa dočkali presného zásahu nováčikovia Tipsport ligy.  Rovnako v presilovke sa o prvý gól Nových Zámkov postaral Václav Čížek. V predĺžení sa hrdinom a autorom víťazného zásahu stal Klhůfek.  Domáci hokejisti HK Dukla Trenčín zvíťazili presvedčivo 5:1 nad hráčmi MHC Mountfield Martin. V 42. min viedli "vojaci" už 4:0, až následne sa dočkali presného zásahu aj hostia z Martina. Dva góly si pripísal kanadský legionár Keven Veilleux. Za zmienku stoja aj štatistiky v súvislosti s trestami - rozhodcovia uložili celkovo 44 trestných minút, no v presilovkách sa skóre ani raz nezmenilo.


Pokles nezamestnanosti sa zmierňuje, upozorňujú vládni analytici

Globálny dopyt spomaľuje a firmy narážajú na limity ponuky pracovnej sily.

BRATISLAVA. Tempo poklesu nezamestnanosti sa na Slovensku spomaľuje. Podľa analytikov za tým možno hľadať zmiernenie rastu globálneho dopytu, trh práce však sčasti naráža na limity ponuky voľnej pracovnej sily na Slovensku. Ku koncu marca tohto roka miera nezamestnanosti podľa údajov ústredia práce klesla na 5,03 percenta. "Oproti februáru tohto roka klesol počet ľudí bez práce o vyše 1200. Miera nezamestnanosti vypočítaná z celkového počtu uchádzačov kopíruje vývoj disponibilnej miery nezamestnanosti a zopakovala hodnotu z minulého mesiaca," zhodnotili analytici Inštitútu finančnej politiky (IFP). Počet uchádzačov umiestnených do zamestnania mierne stúpol, čo posúva pravdepodobnosť nájdenia si práce bližšie k maximálnym hodnotám. Tempo poklesu miery nezamestnanosti na Slovensku sa však pribrzďuje. Dôvodom je zmiernenie rastu globálneho dopytu, firmy však narážajú aj na limity ponuky pracovnej sily. "Niektoré firmy tiež hlásia, že majú problémy s rastúcimi nákladmi na pracovnú silu, čo riešia zmenšovaním rozsahu náborov, prepúšťaním a vyššou mierou automatizácie výroby," konštatujú analytici Národnej banky Slovenska (NBS). Počet voľných pracovných miest dosiahol nové maximum, keď úrady práce evidovali 88-tisíc voľných miest. Najviac ich bolo v okresoch Bratislava, Galanta, Trnava a Nitra, čo predstavuje takmer 40 percent z celkových voľných pracovných miest. "Opačná situácia je v okresoch Rimavská Sobota, Revúca a Rožňava, kde patrí miera nezamestnanosti k najvyšším na Slovensku," zhodnotili analytici IFP. Analytici očakávajú v najbližšom období miernejší pokles nezamestnanosti. "Z hľadiska pokračujúceho ochladzovania očakávaní rastu zamestnanosti medzi firmami na Slovensku je možné predpokladať len mierny pokles nezamestnanosti, resp. jej stagnáciu v najbližšom období," predpokladajú analytici NBS.


Prezident nie je nadústavný. Fico vyzval Kisku na vymenovanie sudcov

Prezident Kiska: Fico prežíva ťažké časy a pád preferencií.

BRATISLAVA - Ľudské práva siedmich kandidátov na sudcov Ústavného súdu boli porušené. Skonštatoval to tento týždeň vo svojom stanovisku Ústavný súd SR. "Vo všetkých siedmich prípadoch opakovane Ústavný súd skonštatoval, že pán Kiska hrubo porušuje Ústavu Slovenskej republiky. Ústavný súd je dnes v stave, kedy nie je schopný vybavovať agendu, lebo pán prezident nekonal, nekoná a hrubo ignoroval prvé rozhodnutia Ústavného súdu, ktoré tu už boli dávno, hneď po tom, ako odmietol vymenovať týchto sudcov," povedal na dnešnej tlačovej konferencii predseda vlády Robert Fico. Ústavnému súdu chýbajú sudcovia už dva roky a podľa predsedu vlády takto prezident porušuje článok 101 Ústavy SR. Konanie a nápravu celej situácie zo strany hlavy štátu teda premiér očakáva bezodkladne. "Prezident nie je nadústavný. Prezident musí rešpektovať nálezy Ústavného súdu. " Predseda vlády od prezidenta očakáva, že chýbajúcich troch sudcov rýchlo vymenuje. "Zo siedmich kandidátov musí vybrať troch sudcov Ústavného súdu. Iná cesta jednoducho neexistuje." Prezident Andrej Kiska ľutuje premiéra Roberta Fica. "Prežíva ťažké časy, vidieť, že zle zvláda prepad preferencií, ako aj vnútorný rozpad strany Smer," reagoval na Ficove piatkové vyjadrenia hovorca hlavy štátu Roman Krpelan. "Prezident predvčerom vyhlásil, že svoje rozhodnutie o Ústavnom súde oznámi na budúci týždeň, a to samozrejme platí," uviedol Krpelan. Prezidentská kancelária premiérovi odkázala, že ak chce pomôcť riešiť situáciu, mal by už konečne využiť svoje kompetencie a navrhnúť parlamentu sprísniť výber ústavných sudcov tak, ako to jeho vláda sľúbila v programovom vyhlásení.


Dvestotisícový vklad prokurátora Kováčika rieši NAKA

Polícia rieši trestnú vec v predprípravnom konaní.

BRATISLAVA. Prípad bankovej operácie prokurátora Dušana Kováčika je v štádiu predprípravného konania. Policajný prezident Milan Lučanský v stredu po vypočúvaní kandidátov na policajného prezidenta povedal, že vec sa posunula do vyšetrovania a prípad sa rieši. "Bola vykonaná kontrola vo vzťahu k tomu, či boli zistené pochybenia, pretože kontrola sa nemôže zaoberať bankovým tajomstvom. Počas kontroly sa zistilo, že tam boli zlyhania. Na základe týchto zlyhaní budú vyvodené disciplinárne tresty," poznamenal. Keďže nie je orgán činný v trestnom konaní, nechcel poskytovať bližšie informácie. Hovorkyňa policajného prezídia Denisa Baloghová doplnila, že prípadom sa zaoberá Národná protikorupčná jednotka Národnej kriminálnej agentúry (NAKA) a vyšetrovateľ v zákonnej lehote rozhodne o ďalšom postupe. "Keďže ide o trestnú vec, ktorá sa nachádza v štádiu trestného konania v predprípravnom konaní, ktoré má zásadne neverejný charakter, nebudeme k uvedenej veci poskytovať žiadne bližšie informácie," uviedla. Orgány činné v trestnom konaní podľa jej slov postupujú neverejným spôsobom preto, aby náležite objasnili skutok a zistili jeho páchateľa či páchateľov. Práve neverejnosť má garantovať, že proces dokazovania môže byť úspešný. Denník N vo februári informoval o tom, že Kováčik v roku 2017 vložil na svoj účet v banke 204-tisíc eur. Uviedol, že peniaze pochádzajú od jeho brata. Banka nahlásila operáciu polícii. Kováčik peniaze použil na kúpu domu pre syna. Dom stál 270.000 eur, zvyšnú cenu zaplatil syn. Špeciálny prokurátor Dušan Kováčik sa ohradil voči informáciám týkajúcim sa jeho pôžičky. "Všetky okolnosti poskytnutia predmetnej pôžičky sú plne v súlade s platnou právnou úpravou, etikou a morálkou verejného činiteľa," povedala hovorkyňa Úradu špeciálnej prokuratúry (ÚŠP) Jana Tökölyová.


PODCAST DEJINYPrečo sú práve hroby najdôležitejším zdrojom poznatkov

Pohrebný rítus bol zrkadlom i motorom spoločenských zmien.

Smrť a s ňou spojené predstavy o posmrtnom živote sú prirodzenou súčasťou života človeka už od najstarších čias. A rovnako i práve hrob je vari najdôležitejším a zároveň fascinujúcim zdrojom poznatkov modernej archeológie o prehistorickej dobe, ku ktorej nám chýbajú klasické písomné pramene. Z polohy kostí a predmetov, ktoré akoby človeka sprevádzali na onen svet, vieme dnes aspoň z časti rekonštruovať ten reálny, no už navždy stratený svet lovcov a zberačov, prvých poľnohospodárov či ľudí, ktorí sa ako prví naučili spracovávať a využívať kovy. Čo nám tieto nálezy dokážu o týchto starých kultúrach povedať? A do akej miery sa archeológ opiera o faktické poznatky a čo je už výsledkom jeho voľnejšej interpretácie? Práve náboženské predstavy často odrážajú aj zmenu spôsobu života týchto ľudí. Do akej mieri ich ovplyvnil usadlý spôsob života, metalurgia a prvé remeslá a k akým božstvám upierali svoje nádeje naši dávni predkovia? Alebo to bolo naopak a nový kult neraz priniesol nové spoločenské nastavenie a materiálny pokrok? V nasledujúcich minútach sa preto pozrieme na prácu archeológov, ktorí z drobných čriepkov dávnej minulosti trpezlivo skladajú obraz, ktorý zároveň neustále podrobujú poctivej kritike a novým interpretáciám. Jaroslav Valent z magazínu Historická revue sa rozprával s archeológom Pavlom Jelínkom z Archeologického múzea Slovenského národného múzea. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je denný vedecký podcast denníka SME a Rádia_FM. Každý deň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Za volantom je podcast o autách a automobilovom priemysle - novinky, správy, testy automobilov aj situácie z ciest. Vychádza každý piatok. Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


Lidl varuje pred kosačkou, ktorá môže začať horieť

BRATISLAVA. Slovenský Lidl varuje spotrebiteľov pred ďalším používaním kosačky, ktorú predával pod značkou Florabest spolu s batériami. Informovala o tom Slovenská obchodná inšpekcia na svojom webe. Dodávateľom kosačky je firma Grizzly Tools GmbH & Co. KG. Kosačku Lidl odporúča ľuďom vrátiť, nezáleží pritom, do ktorej predajne. "Vzhľadom na výrobnú vadu môže pri používaní tohto výrobku dôjsť k vzniku požiaru," informuje reťazec. Kosačku predával Lidl od 20. apríla tohto roka za približne 250 eur. "V prípade, že ste si spomenutý výrobok zakúpili, môžete ho kedykoľvek priniesť späť do predajne, pričom vám budú vrátené peniaze, a to aj bez nutnosti predloženia pokladničného bloku," vyzýva Lidl. Dodáva, že ostatných výrobkov od tohto dodávateľa a ani žiadnych iných výrobkov značky „Florabest“ sa táto výzva netýka.


Hoffmana obvinila zo sexuálneho obťažovania spolužiačka jeho dcéry

Začiatkom novembra sa Hoffman ospravedlnil za sexuálne obťažovanie z minulosti.

LOS ANGELES. Americký oscarový herec Dustin Hoffman čelí ďalšiemu obvineniu zo sexuálne motivovaného nevhodného správania. Informovala o tom v piatok agentúra AP. Dramatička Cori Thomasová pre časopis Variety uviedla, že v roku 1980 sa pred ňou Hoffman v izbe jedného z newyorských hotelov obnažil. K zmienenému incidentu údajne došlo, keď vtedy 16-ročná Thomasová, ktorá bola spolužiačkou Hoffmanovej dcéry, po spoločnej večeri v trojici čakala v hercovej hotelovej izbe na svoju matku. Tá ju mala vyzdvihnúť a odviezť domov. Thomasová svoj zážitok s Hoffmanom, o ktorom jej priatelia a spolupracovníci údajne vedia už niekoľko rokov, potvrdila aj pre agentúru AP. Hoffmanov agent a právny zástupca na žiadosť o vyjadrenie k incidentu, ktorú im AP zaslala e-mailom, zatiaľ nereagovali. Začiatkom novembra sa Hoffman ospravedlnil za sexuálne obťažovanie vtedajšej stážistky a dnes spisovateľky Anny Grahamovej-Hunterovej, ktorého sa dopustil v roku 1985, keď mala Grahamová-Hunterová 17 rokov.


Pracovníci v sociálnych službách môžu získať cenu Dobré srdce

BRATISLAVA. Pracovníci v sociálnych službách sa môžu po prvý raz uchádzať o Národnú cenu starostlivosti Dobré srdce. Dôvodom vyhlásenia ankety je morálne ohodnotenie pomáhajúcich profesií v sociálnych službách. Anketa má deväť kategórií. Záštitu nad ocenením prevzal premiér Peter Pellegrini. Zamestnávatelia, kolegovia, prijímatelia služieb, ich príbuzní alebo široká verejnosť, ktorá pozná vzorného pracovníka v oblasti sociálnych služieb, ho môže do ankety prihlásiť od 1. apríla do 1. mája cez elektronickú prihlášku alebo formou listu. "Pracovníci v sociálnych službách sú tu pre nás, keď nám alebo našim blízkym nie je práve najlepšie, keď sme v sociálnej či zdravotnej tiesni a potrebujeme pomoc. Ale dnes ich je stále menej. Časť odišla do cudziny a časť do iných profesií. Tým, čo v sociálnych službách zostali napriek nízkym mzdám a odovzdávajú im prijímateľom služieb okrem profesionálneho postoja aj dobré srdce, treba konečne aj verejne poďakovať," priblížila myšlienku projektu autorka a koordinátorka Národnej ceny starostlivosti Dobré srdce a predsedníčka Asociácie poskytovateľov sociálnych služieb Anna Ghannamová. Anketa pozostáva z kategórií opatrovateľka, sestra v sociálnych službách, ďalší odborný pracovník v sociálnych službách (sociálny pracovník, fyzioterapeut, asistent liečebnej výživy), no napríklad aj manažér. Okrem takýchto osôb sa môžu o cenu uchádzať ďalší aktéri v sociálnych službách. Ocenený môže byť napríklad aj dobrovoľník, ale aj samotný poskytovateľ sociálnych služieb. Medzi oceňovanými je aj kategória novinár, ktorý píše o sociálnych službách a tiež filantrop pre sociálne služby. Ako Ghannamová priblížila, nemusí to byť len komerčná firma, ktorá daruje prostriedky pre sociálne služby, ale aj fyzická osoba, ktorá sa venuje zbieraniu financií pre sociálne služby. Deviatou kategóriou je Dobré srdce za výnimočný počin pre sociálne služby. Nominanta v tejto kategórii určuje odborná porota. Jej členmi sú štátny tajomník Ministerstva práce, sociálnych vecí a rodiny SR Branislav Ondruš, štátny tajomník Ministerstva zdravotníctva SR Jaroslav Ridoško, komisárka pre osoby so zdravotným postihnutím Zuzana Stavrovská, prezidentka Slovenskej komory sestier a pôrodných asistentiek SR Iveta Lazorová, projektová koordinátorka a koordinátorka dobrovoľníckych programov Magdaléna Šimková, štatutárna zástupkyňa nezávislej platformy SocioFórum Lýdia Brichtová, predseda Zväzu poskytovateľov sociálnych služieb SR Anton Machola, podpredsedníčka APSS SR Božena Bušová a predsedníčka APSS SR Anna Ghannamová. Víťazi v jednotlivých kategóriách budú vyhlásení na slávnostnom galavečere 27. mája v bratislavskej Starej tržnici. Ten odvysiela na svojich obrazovkách RTVS.


Na strechu mrakodrapu na Manhattane sa zrútil vrtuľník

Vrtuľník sa zrútil pri pokuse o pristátie.

NEW YORK. Na strechu mrakodrapu na Manhattane sa zrútil pri pokuse o pristátie vrtuľník. Nehodu neprežil pilot, informovali newyorskí hasiči. Pri havárii vypukol aj požiar, ktorý sa však rýchlo podarilo uhasiť. Viacero ľudí pracujúcich v budove evakuovali, nik však neutrpel zranenia. Budova s kanceláriami nachádzajúca sa v blízkosti Times Square sa po náraze otriasla, uviedol guvernér Andrew Cuomo.


NATO posilní spoluprácu s Gruzínskom v Čiernom mori

Spolupráca sa týka najmä výmeny informácií.

BRUSEL. Severoatlantická aliancia posilní spoluprácu s Gruzínskom, jedným zo svojich najvernejších partnerov na východe. Uviedol v stredu generálny tajomník NATO Jens Stoltenberg v rámci dvojdňového zasadnutia ministrov zahraničných vecí Aliancie v Bruseli. Posilnená spolupráca bude najmä prostredníctvom výmeny informácií s gruzínskou pobrežnou strážou v Čiernom mori, aby obe strany úspešnejšie čelili posilnenej vojenskej prítomnosti Ruskej federácii na tomto mori. "Sme priaznivo naklonení posilneniu spolupráce s pobrežnou hliadkou Gruzínska prostredníctvom výmeny informácií. Čierne more má totiž pre Gruzínsko zvláštny význam - a, samozrejme, aj pre NATO," spresnil Stoltenberg na tlačovej konferencii, ktorá nasledovala po skončení zasadnutia Rady NATO-Gruzínsko. Šéf Aliancie dodal, že spojenci vnímajú posilnenú prítomnosť Ruska v oblasti Čierneho mora, ako aj zvýšenú vojenskú aktivitu na Kryme, ktorý Ruská federácia anektovala v roku 2014. NATO sa rozhodlo vo februári tohto roku posilniť námornú prítomnosť v Čiernom mori v rámci svojej politiky zastrašovania a odrádzania. V praxi to znamená častejšiu rotáciu lodí NATO v Čiernom mori i vyššiu úroveň odbornej prípravy a spoločných cvičení. Tri z členských krajín NATO - Bulharsko, Rumunsko a Turecko - sú súčasťou čiernomorského regiónu a okrem Ruska, Ukrajiny a Gruzínska majú priamy prístup k moru. Gruzínsko a Ukrajina, obe partnerské krajiny NATO, sú v konflikte s Ruskom, ktoré obviňujú z podpory a ozbrojovania povstalcov v separatistických regiónoch na svojich územiach. Gruzínsko je kandidátom na členstvo v NATO a dúfa, že lídri aliancie, ktorí už desať rokov hovoria o politike otvorených dverí, poskytnú krajine jasné záruky členstva na budúcoročnom summite NATO v Bruseli.


Cvičenie počas menštruácie – áno alebo nie?

Prispôsobte športovú aktivitu vlastnému telu.

U každej ženy prebieha menštruácia inak. Líšia sa jej sprievodné prejavy, trvanie aj miera bolestivosti. Je teda na mieste otázka, či platia pravidlá cvičenia počas nej pre všetky ženy rovnako. Odpoveď znie jasne – neplatia. Zároveň však treba povedať, že menštruácia ako výhovorka nemusí vždy obstáť, cvičiť počas nej totiž môžete. Na určité veci si však treba dať pozor. Zatiaľ čo niektoré dámy nemajú ani počas svojich dní s fyzickou aktivitou najmenší problém, iné pociťujú únavu a nie sú schopné vstať z postele kvôli bolestiam a nepohodliu. V konečnom dôsledku sa však cvičeniu a športovaniu nemusia úplne vyhýbať. Keď ich človek prispôsobí vlastnému telu, dokážu byť skôr pomocníkom. Ženy, ktoré sa aktívne hýbu a pravidelne cvičia, zvyčajne nepovažujú menštruáciu za veľký problém, tie, ktoré svoje telo rozhýbu len občas, môžu mať počas krvácania väčšie ťažkosti. V každom prípade však platí, že hoci cvičenie počas menštruácie je pre telo skôr prospešné než nebezpečné, treba ho mierne upraviť a neprepínať sily. Týka sa to najmä prvých dní, počas ktorých žena krváca viac a navyše pociťuje aj väčšie bolesti. Aj preto sa odporúčajú skôr ľahšie cviky a nie bežný, príliš namáhavý tréning. Viaceré štúdie poukázali na to, že práve cvičenie pomáha uľaviť od bolesti a kŕčov počas menštruácie a zmierňuje aj príznaky predmenštruačného syndrómu. Kľúčovou je však pravidelnosť a čím dlhšie sa cvičeniu venujete, tým lepšie zvládnete fyzickú záťaž aj počas svojich dní. Výskumy hodnotia ako účinné napríklad vodné športy a plávanie, strečingové cvičenia, ktoré sú porovnateľné s užitím tabletiek od bolesti, ale napríklad aj jogu. Ak s cvičením počas menštruácie ešte len začínate, sú zrejme najlepšou voľbou. Dôležité je však sledovať svoje telo. V prípade, že sa cítite plná energie a zabehnete vašich tradičných päť kilometrov bez väčších problémov aj počas menštruácie, je to v poriadku. Neublíži ani ľahké kardio cvičenie, bicyklovanie či bedminton. Rozhodne však nepokračujte v rovnakom tempe, ak pociťujete bolesti, nevoľnosť či závrate a radšej zvoľte uvoľňujúcu polohu. Ľahnite si na bok a nohy si prisuňte k hrudníku v takzvanej fetálnej polohe. Existuje viacero krokov, ktorých by ste sa mali držať pri cvičení počas menštruácie. V prvom rade majte stále dostatok tekutín, keďže pri aktívnom pohybe ich telo stráca a hoci sa ženy zvyknú sťažovať počas menštruácie skôr na zavodňovanie, dehydratáciou ho nevyriešia. Zároveň pitie vody či nesladených čajov zabráni tomu, aby sa neskôr dostavila bolesť hlavy, nízky tlak či vyčerpanie. Nepríjemné príznaky zmiernite aj tým, že nebudete piť alkohol, kávu, vyhnete sa konzumácii štipľavých, korenených a príliš slaných jedál. Absolútny zákaz platí, samozrejme, aj pre fajčenie. Jedálny lístok si nastavte tak, aby obsahoval zdravé potraviny s komplexnými sacharidmi a vlákninou a nezabudnite na čerstvé ovocie a zeleninu. Obmedzte aj tuky a cukry. V strave skôr doplňte železo a to napríklad prostredníctvom sušených marhúľ, mandľových orieškov, tekvicových a slnečnicových semiačok. Cvičenie vplýva pozitívne nielen na naše telo, ale aj na psychiku, pretože sa počas neho vylučujú endorfíny. Tie prinášajú pocity šťastia a dobrej nálady a tieto blahodarné účinky ocenia ženy najmä počas menštruácie. O dôvod navyše, preč športu zahrnúť do našich plánov. Ktorý si vyberiete? Keď hovoríme o športe, chôdza zrejme nepatrí k tomu, čo vám napadne ako prvé. Akýkoľvek pohyb je však lepší ako nič. Pravidelná polhodina chôdze denne môže podľa výskumov prispievať k zníženiu rizika cukrovky druhého typu či srdcových ochorení. Svižná chôdza je dokonca údajne prospešnejšia než beh. A súvis s menštruáciou? Aerobické cvičenia pomáhajú pri nepríjemných sprievodných javoch a kŕčoch. Ak vám nestačí obyčajná prechádzka a chcete trochu pomôcť aj vlastnej kondičke, vyskúšajte napríklad pôvodne severskú nordic walking. Ide o chôdzu so špeciálnymi palicami. Na rozdiel od klasickej chôdze je pri nej zapojených viac svalov a vďaka tomu si človek precvičí celé telo. Hoci si veľa žien nevie predstaviť, že počas svojich dní by sa mali vyzliecť do plaviek a vliezť do bazéna, plávanie je jednou z najviac relaxačných činností, aké môžu svojmu telu dopriať. Niektoré ženy dokonca zistia, že keď sú v chladnej vode, aj ich krvácanie sa na chvíľu oslabí. Chlad totiž sťahuje cievy a na chvíľu sa zbavíte aj nepríjemných kŕčov. Nie je nič pohodlnejšie, ako si vytiahnuť podložku na cvičenie u seba v izbe a cvičiť podľa ľubovôle. Pohyb doma je ideálny pre každú ženu, ktorá sa počas menštruácie nechce zaoberať fitnescentrom či behom vonku. Odporúčané sú strečingové aktivity, ľahšie aeróbne cvičenia, pilates alebo napríklad aj tanec. Pri menštruačných kŕčoch sa osvedčil napríklad ten brušný. Vedecké výskumy dokazujú, že joga je pri dámskych každomesačných komplikáciách skvelá voľba. Nielenže odstraňuje bolesť a kŕče, ale aj symptómy PMS vrátane úzkosti a bolesti hlavy. Jogové cviky poskytnú úľavu a uvoľnenie, vyvarujte sa však príliš dynamickým cvikom. Nie je vhodné počas menštruácie cvičiť silové pozície alebo obrátené pozície dolu hlavou.


Rýchlejše WiFi by sa malo v notebookoch a smartfónoch objaviť už budúci rok

Nová technológia WiGig zrýchli prenos dát tam, kde najviac cítime obmedzenia.

SAN FRANCICSO, BRATISLAVA. Už od budúceho roka sa budú nové mobily, tablety a notebooky pripájať cez Wi-Fi dvojnásobnou rýchlosťou. Technológia s názvom WiGig sa stane silnou podporou pre multimédiá, virtuálnu realitu a video vo vysokom 4K rozlíšení. Hoci štandard už nejakú dobu existuje, Wi-Fi aliancia začína intenzívne spolupracovať s výrobcami zariadení, aby novinku uviedla do života. Prvé smerovače vybavené technológiou prichádzajú na trh už od novembra, do prvých notebookov a smartfónov by sa malo WiGig dostať od budúceho roka. Technológia umožňuje 8-gigabitový prenos dát na vzdialenosť približne 10 metrov. Práve preto sa očakáva jej plné využitie v interiéri domácností a kancelárií. Používatelia by tak mali prestať pociťovať rýchlostné rozdiely medzi káblovým a bezdrôtovým pripojením. Intenzívne sa podľa magazínu The Verge hovorí v tejto súvislosti aj o herných konzolách a bezdrôtových perifériách. Doterajšie Wi-Fi štandardy začínajú strácať dych s požiadavkami používateľov, a tak prichádza správny čas na zmenu. Nová iniciatíva spolu s certifikovaním zariadením nápadne pripomína aktivity Intelu, ktorý sa so svojím programom Centrino intenzívne pričinil pri nasadzovaní prvých Wi-Fi štandardov do sveta notebookov. Môžeme preto očakávať, že súčasný štandard 802.11ac už čoskoro nahradí novší 802.11ad.


Vojaci privítali rok 2017 tradičnými delostreleckými salvami

Salvy vypálili profesionálni vojaci z Raketometného oddielu Rožňava.

BRATISLAVA. Pri príležitosti 24. výročia vzniku Slovenskej republiky a jej ozbrojených síl vypálili v nedeľu z bratislavského Tyršovho nábrežia 20 delostreleckých sálv. V hlavnom meste sa ozvali o 14.00 h. Tradičné novoročné salvy vypálili profesionálni vojaci z Raketometného oddielu Rožňava za prítomnosti ministra obrany Petra Gajdoša a prvého zástupcu náčelníka Generálneho štábu Ozbrojených síl SR Pavla Macka. Šéf rezortu pri tejto príležitosti pripomenul, že tradícia novoročných sálv je prepojením histórie s novodobými dejinami našich ozbrojených síl. Gajdoša podľa hovorkyne ministerstva Danky Capákovej potešilo, že na podujatie prišlo množstvo ľudí. Občanom SR zaželal úspešný rok 2017. "Verím, že aj vďaka našim ozbrojeným silám budú mať po celý rok väčší pocit bezpečnosti, ktorá rozhodne nie je samozrejmosťou a ani zadarmo," zdôraznil. Delostrelecké salvy zo šiestich 122-milimetrových húfnic HD - 30A boli vypálené v zmysle rozkazu prezidenta SR, ktorý je hlavným veliteľom Ozbrojených síl SR. Podujatie pre verejnosť zabezpečovalo približne 50 profesionálnych vojakov. Na zabezpečení priestoru sa podieľala Vojenská polícia. Rezort obrany pripravil pre návštevníkov aj sprievodný program.


Skupina spojená s al-Káidou zabila v Sýrii 21 príslušníkov provládnych síl

Útok bol jedným z najzávažnejších porušení tamojšieho šesťmesačného prímeria.

BEJRÚT. Bojovníci sýrskej džihádistickej skupiny spojenej s al-Káidou zabili v nedeľu 21 príslušníkov armády a provládnych milícií pri útoku neďaleko provincie Idlib, ktorý bol jedným z najzávažnejších porušení tamojšieho šesťmesačného prímeria. Informovalo o tom Sýrske pozorovateľské centrum pre ľudské práva (SOHR). Útok podľa tejto organizácie monitorujúcej konflikt v Sýrii vykonala skupina Ansár al-Tawhíd v dedine Masasna na severe provincie Hamá, pričom o život prišli aj piati džihádisti. Ansár al-Tawhíd je spájaná s väčšou skupinou Hurrás ad-Dín, rovnako aktívnou v tejto oblasti. Obe skupiny sú považované za terajšie "polooficiálne" odnože al-Káidy v Sýrii, približuje v správe agentúra AFP. Idlib a menšie územia susedných provincií Hamá a Aleppo pritom ovláda z veľkej časti súperiaca organizácia Hajat Tahrír aš-Šám (HTS), vedená bojovníkmi, ktorí v minulosti patrili k bývalej sýrskej odnoži al-Káidy. Ruský prezident Vladimir Putin a jeho turecký partner Recep Tayyip Erdogan dosiahli vlani v septembri na rokovaniach v Soči dohodu, na základe ktorej malo Turecko vyvíjať vplyv na protivládne skupiny v Idlibe s cieľom dosiahnuť, aby stiahli svojich bojovníkov a ťažké zbrane z určenej demilitarizovanej zóny. Zámerom dohody bolo odvrátiť plánovanú ofenzívu sýrskych vládnych síl s ruskou podporou v Idlibe, ktorá podľa obáv humanitárnych skupín mohla vyvolať dosiaľ najhoršiu humanitárnu krízu v osemročnej vojne v Sýrii. Režim sýrskeho prezidenta Bašára Asada napokon ofenzívu na poslednú veľkú baštu jeho ozbrojených odporcov neuskutočnil, dohoda však nebola realizovaná a budúcnosť faktického prímeria je čoraz neistejšia. Od dohody zo Soči upevnila skupina HTS svoju moc v provincii Idlib a nezdá sa, že by Turecko ešte bolo schopné splniť svoj prísľub. Narušenia demilitarizovanej zóny v uplynulých dňoch narástli na počte. Pred týždňom zahynulo pri trojdňových zrážkach ďalších 20 členov provládnych síl.


Vo veku nedožitých 111 rokov zomrela najstaršia obyvateľka Maďarska

Žena sa narodila v roku 1907 vo vtedajšom Rakúsko-Uhorsku.

BUDAPEŠŤ. Vo veku nedožitých 111 rokov zomrel v noci na nedeľu najstarší obyvateľ Maďarska - Katalin Béliková, rodená Piláthová. Informoval o tom v pondelok denník Népszava s odvolaním sa na správu viceprimátorky mesta Piliscsaba Beáty Bácskaiovej. Podľa internetového vydanie týždenníka Heti Világgazdaság sa Piláthová narodila v roku 1907 vo vtedajšom Rakúsko-Uhorsku. Pracovala v poľnohospodárskom družstve i v lesníctve a do dôchodku išla vo veku 70 rokov. Mala tri deti, sedem vnúčat, 14 pravnúčat a päť prapravnúčat. Manžel jej zomrel už dávnejšie. "Zdieľame bolesť s deťmi, príbuznými, priateľmi a s každým, kto ju poznal a mal rád," uviedla na Facebooku viceprimátorka Bácskaiová, podľa ktorej termín pohrebu "tety Kati" na žiadosť pozostalých zverejnia neskôr.


Miliardár Slim predal viac ako polovicu svojho podielu v New York Times

Carlos Slim už nie je najväčším akcionárom New York Times.

NEW YORK. Mexický telekomunikačný a mediálny magnát Carlos Slim predal viac ako polovicu zo svojho 17-percentného podielu v americkom vydavateľstve New York Times Co. (NYT) hedgeovým fondom v USA. Obchod oznámila Slimova Banco Inbursa na svojom webe už 6. decembra, uviedol v utorok denníka Financial Times. Slim vstúpil do NYT v roku 2009 potom, čo vydavateľstvu požičal 250 miliónov dolárov, aby mu pomohol zotaviť sa z finančnej krízy. V roku 2015 uplatnil opciu a stal sa najväčším akcionárom New York Times. Ešte začiatkom minulého roka Slim povedal, že NYT sú dobrou investíciou a nemá v úmysle akcie predať. Carlos Slim bol kedysi najbohatším mužom sveta, začiatkom tohto roka prišiel o veľa peňazí, keď sa mexické peso v reakcii na zvolenie Donalda Trumpa prezidentom USA zrútilo na historické minimum.


Sformujem vládu, ktorá vyvedie Britániu z Únie, vyhlásila Mayová (minúta po minúte)

Minúta po minúte

Stĺpček šéfredaktorky

Čo ukázali voľby

Víťazi a porazení

Aké sú možnosti?

Ľavica je opäť v hre

Reakcia libry

Profil Corbyna

Profil Mayovej

Titulky médií

Mayová dostala súhlas kráľovnej s vytvorením menšinovej vlády.

20:58 Minútu po minúte sme ukončili. Ďakujeme za vašu pozornosť, o ďalšom dianí budeme informovať v rámci bežného spravodajstva. 20:17 Ešte pred dvoma rokmi panovala medzi expertmi na britskú politiku zhoda v troch základných veciach: Británia je v nasledujúcich rokoch odsúdená na koaličné vlády, voliči nebudú hlasovať za vystúpenie z Európskej únie, a historická dominancia dvoch najväčších strán sa pomaly končí. Všetci tri začali prestávať platiť postupne. Prvá v roku 2015, keď získali konzervatívci väčšinu a vytvorili vládu sami, druhá v roku 2016, keď Briti odhlasovali brexit. Platnosť tej tretej sa skončila po štvrtkových parlamentných voľbách. 19:18 Theresa Mayová ponechá vo funkciách kľúčových ministrov svojej doterajšej vlády, informovala BBC. Na svojich postoch by mali zostať šéfovia rezortov financií a diplomacie Philip Hammond a Boris Johnson, ako aj ministerka vnútra Amber Ruddová. K personálnej zmene by podľa novín The Sun nemalo dôjsť ani na ministerstve pre brexit, ktoré naďalej povedie David Davis. Svoje kreslo by si mal udržať aj minister obrany Michael Fallon. 18:41 O vytvorení budúcej britskej vlády bude rokovať Mayová so severoírskou Demokratickou unionistickou stranou. Tieto dve strany budú mať v dolnej komore britského parlamentu spolu len tesne nadpolovičnú väčšinu hlasov. Z celkového počtu 650 kresiel im ich bude patriť buď 328 alebo 329 - podľa toho, kto získa mandát v poslednom obvode, z ktorého výsledky ešte stále nie sú k dispozícii. 17:59 K zotrvaniu vo funkcii britskej premiérky Mayovej zagratuloval predseda Európskej rady Donald Tusk. V gratulačnom liste ju nabáda na rýchly začiatok konštruktívnych rokovaní o brexite s cieľom dospieť k dohode šetrnej k občanom. "Našou spoločnou zodpovednosťou a naliehavou úlohou je viesť rokovania o odchode Spojeného kráľovstva z EÚ v čo najlepšom duchu, aby výsledná dohoda čo najmenej uškodila našim občanom, firmám i štátom po marci 2019. Časový rámec stanovený článkom 50 Lisabonskej zmluvy nám nedáva čas nazvyš," uviedol v liste Tusk. Vyslovil sa tiež za udržanie priamych kontaktov s Mayovou, čím chce uľahčiť prácu vyjednávačov na obidvoch stranách. Dodal, že koncom júna rád privíta britskú premiérku na summite Európskej rady v Bruseli. 17:41 Líderka severoírskej Demokratickej unionistickej strany Arlene Fosterová vyhlásila, že strana začne rozhovory s britskou premiérku Theresou Mayovou, ktorej konzervatívci stratili vo štvrtkových predčasných parlamentných voľbách nadpolovičnú väčšinu v Snemovni reprezentantov. 17:29 Nemecká vláda verí, že rokovania o brexite sa začnú v čo najskoršom možnom termíne. Vyhlásila to v piatok v Berlíne jej hovorkyňa Ulrike Demmerová. Berlín však upozornil, že na predĺžení stanovej dvojročnej lehoty na vyjednávanie o brexite by sa museli jednomyseľne zhodnúť všetky členské štáty Európskej únie. 17:04 Strana SaS želá Veľkej Británii koaličnú vládu, ktorá dokáže krajinu vyviesť z EÚ s čo najmenšími stratami. V reakcii na výsledky britských predčasných parlamentných volieb to uviedol predseda SaS Richard Sulík. Poukázal na to, že voliči Veľkej Británie nedali žiadnej z politických strán absolútny mandát na riadenie krajiny v týchto pohnutých časoch. Zároveň zdôraznil, že Briti v Európe zostávajú "a tento jednoduchý zemepisný fakt by mal viesť k racionálnym politickým postojom na oboch stranách lamanšského kanála". 16:35 Výsledky volieb odštartovali politický boj, ktorého výsledok ovplyvní aj priebeh rokovaní medzi Veľkou Britániou a Európskou úniou o brexite. V reakcii na britské hlasovanie to uviedol predseda Mosta-Híd Béla Bugár, ktorý verí, že premiérka Theresa Mayová si po vyhodnotení novej politickej situácie zvolí najlepšiu možnosť pre udržanie stability krajiny. Podľa Mosta-Híd sa opäť ukázalo, že predčasné voľby málokedy prinesú riešenie situácie. "Skôr prinášajú väčšiu nestabilitu," poznamenáva. 16:04 Niekdajší škótsky premiér a líder Škótskej národnej strany Alex Salmond pred tromi rokmi opakoval, že referendum o nezávislosti je „príležitosťou len raz za generáciu“. Napriek intenzívnej kampani nacionalistov 55 percent Škótov nezávislosť odmietlo a Salmond z čela strany odišiel. Jeho nástupkyňa Nicola Sturgeonová po hlasovaní o brexite začala Škótov ubezpečovať, že túto šancu budú mať ešte raz. „Po tom, čo budú jasné podmienky brexitu, budú mať Škóti na výber. Referendum o nezávislosti sa bude konať,“ povedala Sturgeonová. 15:04 Šéfka Škótskej národnej strany Nicola Sturgeonová vyhlásila, že treba upustiť od "ľahkomyseľného" prístupu Konzervatívnej strany k odchodu Spojeného kráľovstva z Európskej únie. Sturgeonová uviedla, že po tom, čo Mayová stratila väčšinu v parlamente, "stratila aj všetku autoritu a dôveryhodnosť" a mala by odstúpiť. 14:43 Líder britských liberálnych demokratov Tim Farron povedal, že Mayová "by sa mala hanbiť" za vyhlásenie predčasných parlamentných volieb, a pridal sa k výzvam na jej odstúpenie. Farron uviedol, že Mayová "z čistej arogancie a márnomyseľnosti" vypísala predčasné voľby a hazardovala s budúcnosťou Británie. "Ak má čo len štipku sebaúcty, podá demisiu," dodal líder liberálnych demokratov. Briti podľa Farrona vo voľbách odmietli Mayovej verziu "tvrdého brexitu", rokovania o brexite by sa teraz mali pozastaviť. 13:54  Mayová oznámila, že zostane vo funkcii po tom, ako dostala od kráľovnej Alžbety II. súhlas s vytvorením menšinovej vlády. "Sformujem vládu, ktorá povedie krajinu vpred a vyvedie Britániu z Európskej únie," vyhlásila Mayová po stretnutí s kráľovnou. Predsedníčka vlády prisľúbila, že dodrží určený časový rozvrh odchodu Británie z EÚ. Príslušné rokovania Londýna s Úniou sa majú začať o desať dní, 19. júna. Dodala, že bude spolupracovať so severoírskou Demokratickou unionistickou stranou. Zdôraznila tiež, že Spojené kráľovstvo teraz potrebuje istotu. 13:25 Mayová je spolu s manželom na ceste z Downing Street do Buckinghamského paláca. Na otázku "je to silná a stabilná vláda?“ neodpovedala. 13:02 Financial Times na grafike ukázali, ako prebiehala volebná noc. 12:28 Výsledky stále nie sú konečné, chýbajú ešte výsledky z Kensingtonu. 11:55 Líder euroskeptickej Strany nezávislosti Spojeného kráľovstva Paul Nuttall podal demisiu. Napriek tomu si myslí, že strana môže byť populárna, ale nie s ním ako lídrom. „Nová éra musí začať s novým lídrom,“ vyhlásil. UKIP získala len dve percentá hlasov v porovnaní s 13 percentami z predošlých volieb a do parlamentu sa nedostala. 11:16 Mayová požiada kráľovnú Alžbetu II. o poverenie na vytvorenie novej vlády. Stretnutie s panovníčkou v Buckinghamskom paláci je naplánované na 13.30 h SELČ, oznámil hovorca Mayovej kancelárie. Mayová počíta s podporou severoírskej Demokratickej unionistickej strany. 10:51 Predseda Európskej rady Donald Tusk pripustil, že teraz nie je zrejmé, kedy sa začnú rokovania o brexite. Upozornil, že je ale jasný termín konca týchto rozhovorov a varoval pred tým, aby sa obe strany rozišli bez dohody. 10:37 Rozhovory o brexite by podľa únijného vyjednávača pre Michela Barniera mali začať vo chvíli, keď na ne bude Británia pripravená s tým, že časový plán a pozície EÚ je jasná. "Dajme hlavy dokopy a dosiahnime dohodu," napísal na twitteri Barnier. 10:22 Labouristi sa pokúsia vytvoriť menšinovú vládu. Pre BBC to uviedol labouristický tieňový minister financií John McDonnell. "Navrhneme, že budeme slúžiť krajine a vytvoríme menšinovú vládu. Dôvodom je to, že Konzervatívna strana podľa mňa nie je stabilná, že premiérka nie je stabilná," povedal McDonnell. Uviedol tiež, že labouristi nebudú uzatvárať koaličnú dohodu so žiadnou inou stranou. 10:01 Sme pripravení slúžiť krajine, povedal pre BBC Corbyn. Výsledok svojej strany označil za "neuveriteľný". "Ľudia volili nádej," dodal. 9:52 Rokovania o brexite budú dlhé a zložité, ale výsledok volieb nespochybnil rozhodnutie Britov opustiť EÚ. Povedal to francúzsky premiér Edouard Philippe. 9:49 Voľby priniesli aj porážku viacerých známych politikov. Do parlamentu sa nedostali napríklad bývalý šéf liberálnych demokratov Nick Clegg alebo niekdajší škótsky premiér a čelný predstaviteľ Škótskej národnej strany Alex Salmond. 9:30 V Británii nastala patová situácia. Kým nová vláda nevznikne, pri moci je stále tá súčasná. Aké sú ďalšie scenáre? 9:12 Mayová dnes nemá v úmysle oznámiť svoju demisiu. Podľa agentúry Reuters je o tom presvedčená hlavná politická komentátorka BBC Laura Kuenssbergová. "Theresa Mayová nemá v úmysle dnes oznámiť svoju rezignáciu," uviedla Kuenssbergová v rozhlase BBC. Hneď však dodala: "Nie je mi jasné, či sa tak nesnaží umlčať špekulácie pred tým, než sa (premiérka) skutočne rozhodne." 8:45 Ženy sa dostali do parlamentu v rekordnom počte - v 650-člennom zákonodarnom zhromaždení získali najmenej 200 kresiel. 8:30 Mayová dá o 11.00 h SELČ (vyhlásenie, informovali miestne médiá. "Samozrejme, ak (Mayová) dosiahne horší výsledok než pred dvoma rokmi a bude takmer nemožné zostaviť vládu, potom pochybujem, že v dlhodobom horizonte ako líderka Konzervatívnej strany prežije," vyhlásil bývalý minister financií George Osborne. 8:21 Theresa Mayová chcela viac sily. Potvrdenie, že jej línia tvrdého odchodu z únie má podporu národa. Stratila aj tú pôdu spod nôh, ktorú doteraz mala. Briti politicky tápu a voľby ukázali, že so svojim rozhodnutím opustiť Úniu sa zatiaľ nevysporiadali. Píše šéfredaktorka SME Beata Balogová.  7:24 Britská libra oslabuje. Klesla už na najnižšiu úroveň za sedem týždňov. 7:03 Je to oficiálne, žiadna zo strán nezískala väčšinu a v parlamente hrozí patová situácia. Podľa prognózy BBC po zrátaní hlasov v takmer všetkých zo 650 volebných obvodov už zisk konzervatívcov nemôže narásť do takej miery, aby dosiahli väčšinu v podobe 326 kresiel. Podľa odhadu BBC by mali mať konzervatívci v novozvolenom parlamente 318 kresiel, čo je o 13 menej, ako mali doteraz. Predpokladaný zisk opozičných labouristov je 262 kresiel, o 30 viac ako pri doterajšom zložení Dolnej snemovne. 6:41 Výsledky v Severnom Írsku ukázali, že do parlamentu sa dostalo 10 poslancov Demokratickej unionistickej strany, sedem poslancov írskej republikánskej strany Sinn Féin a jedna nezávislá poslankyňa. 6:31 Premiérka Mayová pred rokovaniami o brexite stratila dôveru. Je otázne, či sa podarí zostaviť vládu ľavičiarovi Corbynovi. Kto sú víťazi a kto porazení? 6:24 Bývalý predseda euroskeptickej Strany nezávislosti Spojeného kráľovstva (UKIP) Nigel Farage vyhlásil, že jeho zoskupenie by malo prevziať významnú úlohu v politike, ak by konzervatívci pred rokovaniami o brexite nemali výraznú väčšinu. Podľa jeho vyjadrenia,by "nemal na výber" a musel by sa vrátiť do politiky, ak by bol proces vystúpenia Británie z EÚ ohrozený. 6:04 Predpokladané výsledky sú akýmsi zemetrasením v tamojšej politike. Pre TASR to uviedol profesor politických vied na Queen Mary University of London Tim Bale. Za skutočných víťazov označil labouristov. "Toto je najlepší možný výsledok, ktorý si mohli labouristi predstaviť len vo svojich snoch, a zároveň je to najhoršia noc pre Konzervatívnu stranu. Vláda zrejme stratila väčšinu v parlamente," povedal Bale a dodal, že je potrebné zamyslieť sa nad tým, ako ďalej. Corbyna označil za faktického víťaza volieb, zatiaľ čo súčasná premiérka podľa neho volebný zápas prehrala na plnej čiare. 6:01 Výsledky exitpollov považuje tamojší profesor politických vied Simon Hix za veľmi prekvapujúce. "Nech je to akokoľvek, toto je veľké prekvapenie, pretože všetky prieskumy predpovedali získanie relatívne veľkej väčšiny pre konzervatívcov. Labouristov podporilo predovšetkým veľké množstvo mladých ľudí, ktorí volili proti líderke konzervatívcov Therese Mayovej," uviedol Hix pre TASR počas povolebnej noci na pôde London School of Economy (LSE) v Londýne. "Nech bude konečný výsledok akýkoľvek, naša pozitívna kampaň už zmenila tvár britskej politiky k lepšiemu." Za najväčšie prekvapenia označil prognózovaný počet kresiel pre konzervatívcov a Škótsku národnú stranu. dojem, že všetky boli skôr proti nim. "Žiadna strana nebude mať záujem sa s nimi spojiť," konštatoval. Domnieva sa, že Britániu čaká veľmi nestabilné obdobie, nevylúčil ani ďalšie predčasné voľby. Odhadované výsledky podľa Hixa naznačujú, že voličom sa nepáči cesta, ktorou sa krajina uberá. "Myslím si, že verejnosť povedala, že chceme opustiť EÚ, ale odmieta víziu brexitu konzervatívcov. Chcú inú Britániu, veľkorysú spoločnosť, ktorá bude míňať viac peňazí na verejnosť, možno tzv. soft brexit. Teda chcú odlišnú verziu odchodu krajiny z EÚ od tej, ktorú navrhla Theresa Mayová," konštatoval. 5:31 Corbyn vyhlásil, že Mayová by mala rezignovať a uvoľniť cestu novej vláde. Mayová povedala, že jej strana sa bude usilovať o zaručení stability krajiny bez ohľadu na výsledok volieb. Nepovedala však výslovne čo plánuje, ak sa potvrdí povolebný odhad výsledkov. "Krajina potrebuje obdobie stability a nech bude výsledok akýkoľvek, Konzervatívna strana garantuje, že splníme našu povinnosť a zaručíme stabilitu." 5:27 Aj upravené odhady hovoria o patovej situácii. Ak by konzervatívci získali 318 kresiel, zvyšné tri strany - labouristi, liberálni demokrati a škótski nacionalisti by ich počtom mandátov nedokázali dobehnúť. 5:09 Ešte ani o piatej ráno nie sú spočítané výsledky volieb. Podľa predbežných výsledkov majú konzervatívci aj labouristi po 220 kresiel. Agentúra PA odhaduje, že by Konzervatívna strana mohla získať 321 mandátov, teda o päť menej, ako potrebuje na väčšinu. 0:03 Už prvotné odhady mali negatívny dopad aj na libru, ktorá výrazne poklesla. K doláru o dva centy, rovnako aj k euru (na 1,13 eura). 0:00 Britský minister pre Severné Írsko James Brokenshire povedal, že je "priskoro na to povedať", či bol presný odhad volebných výsledkov, podľa ktorého jeho Konzervatívna strana nezíska v parlamente väčšinu. Pokiaľ sa výsledky odhadov potvrdia, Britániu čakajú veľmi skoro ďalšie voľby. "Musíme počkať na nejaké faktické údaje," povedal vo štvrtok v noci naznačujúc, že v kľúčových oblastiach konzervatívci rátali so silnou podporou. 23:47 Ed Balls, bývalý minister financií za labouristickú stranu predpovedá, že pokiaľ sa výsledky odhadov potvrdia, Britániu čakajú veľmi skoro ďalšie voľby. 23:40 Veľká Británia už nie je tou nudnou krajinou, kde sa v politike nič zásadné neodohráva. Nie je tou krajinou politického stredu, kde aj ľavica Tonyho Blaira zavádza spoplatnené školstvo a konzervatívny premiér David Cameron je tvárou „socialistického“ zdravotníckeho systému. Británia prekvapila pred rokom v referende a prekvapuje aj teraz. Ak sa potvrdia exit polly a konzervatívci naozaj nebudú mať väčšinu v parlamente, bude to symbolicky znamenať mnoho. Brexit to síce už nezvráti, ten je príliš rozbehnutý, ale ukáže to, že Briti si istým spôsobom spytujú svedomie. Čo ukázali britské voľby a čo bude po nich - aj to si môžete prečítať v komentári Matúša Krčmárika. 23:38 Minister financií za Konzervatívnu stranu označil odhady výsledkov britských volieb za absolútne katastrofálne, píše ČTK. 23:28 Volebná účasť by podľa očakávaní mala dosiahnuť približne dve tretiny zo 47 miliónov oprávnených voličov. 23:25 Volebnú noc na BBC môžete sledovať aj naživo. 23:21 Keby voľby dopadli reálne tak, ako ukazujú odhady, konzervatívci by oproti roku 2015 stratili šestnásť kresiel, zatiaľ čo labouristi by ich získali navyše 34. 23:14 Nič ešte nie je isté, pretože stále ide o odhady. Definitívne výsledky by mohli byť známe v piatok ráno. V každom prípade, prvé správy hovoria o veľkej porážke Theresy Mayovej, hoci jej konzervatívci voľby vyhrali. 23:07 Theresa Mayová zvolaním predčasných volieb veľmi zariskovala, cituje web BBC redaktorku Lauru Kuenssbergovú. Podľa nej si mohla vybojovať silnú a stabilnú pozíciu, ale tiež voľby mohli priniesť jej koniec na pozícii premiérky. Ten jej teraz reálne hrozí, pretože ak sa potvrdia odhady, konzervatívci nezískajú väčšinu a na vládnutie budú musieť nájsť koaličného partnera. 23:00 Konzervatívci podľa odhadov vyhrali voľby, ale prišli o väčšinu v parlamente - získali iba 314 kresiel, na väčšinu je potrebných 326. Labouristom odhady prisudzujú 266 kresiel v parlamente. 23:00 Volebné miestnosti sa zatvorili, parlamentné voľby sú na konci. získali víťazní konzervatívci vo voľbách pred dvoma rokmi. Vtedy ich viedol ešte David Cameron. 22:38 Pripomeňme si, ako dopadli voľby pred dvomi rokmi. Vyhrali ich konzervatívci so ziskom 36,8%, hneď za nimi skončili labouristi (30,5%). Strana nezávislosti Spojeného kráľovstva (UKIP) získala podporu 12,7%, liberálni demokrati 7,9%, Škótska národná strana 4,7%. 22:29 Ako voľby dopadnú, ukáže spoločný prieskum televízií BBC, ITV a Sky, ktorého výsledky budú známe okamžite po zatvorení volebných miestností. Prieskum realizovali v 144 volebných miestnostiach naprieč Britániou. Podobné exit polly úspešne predpovedali výsledky v posledných piatich parlamentných voľbách, pričom v rokoch 2005 a 2010 odhady takmer úplne presne predznamenali skutočné rozdelenie kresiel v parlamente. Napríklad v otázke brexitu sa však prieskumy mýlili. 22:00 Britskí voliči majú poslednú hodinu na to, aby ešte odovzdali svoj hlas. O 23.00 nášho času (22.00 miestneho času) sa volebné miestnosti zavrú a hneď by mali byť známe aj prvé odhady výsledkov. 21:31 Obyvatelia Veľkej Británie dnes hlasujú vo viacerých zaujímavých volebných miestnostiach. Jednu Briti zriadili napríklad aj v karavane na farme v dedinke Garthorpe na východe Anglicka. 21:22 "Povediem vládu, na ktorú sa budete môcť spoľahnúť. Labouristi vybudujú Britániu, ktorá pracuje pre všetkých, nie iba pre niektorých," adresoval svojim voličom jeden z odkazov na sociálnej sieti počas dňa Jeremy Corbyn. "Každý hlas sa počíta. Prosím vás, podporte vášho konzervatívneho kandidáta a spoločne zaistíme najlepšiu možnú dohodu o brexite a vybudujeme silnejšiu Britániu," vyzývala na twitteri premiérka Theresa Mayová. 20:57 Svoju úlohu v britských voľbách môže zohrať aj účasť. Napríklad labourista Jeremy Corbyn počas dňa opakovane na twitteri vyzýva ľudí, aby išli voliť. Naposledy v roku 2015 prišlo k urnám 66,4 percenta oprávnených voličov. Bolo to viac ako predtým v roku 2010. Popoludní Briti hlásili, že dnes je účasť mierne nadpriemerná. 20:18 Podľa Lord Ashcroft Polls dnes konzervatívci získajú nadpolovičnú väčšinu. Podľa tých najoptimistickejších odhadov by ich mohli dosiahnuť až 373. V súčasnosti ich majú len 330. Na vytvorenie väčšiny ich potrebujú aspoň 326. 19:53 Voľby vo Veľkej Británii na niektorých miestach ovplyvňujú aj silné dažde. V Severnom Írsku dokonca varujú pred možnými záplavami. 19:47 Pod tlakom sporov v rámci koalície či strany si Corbyn uvedomuje, že toto nie je svet, ktorý mu vyhovuje. A tak postupne odchádza. "Mám už 68 rokov, stranu som dostal na čelo vlády, je čas uvoľniť miesto mladším," hovorí v rozlúčkovom prejave viditeľne vyčerpaný Corbyn. V ďalších predčasných voľbách, ktoré po rozpade koalície prídu čoskoro, už labouristov nepovedie. Aj toto by sa mohlo udiať v prípade, že by vo voľbách uspeli labouristi. Prečítajte si fikciu, ako by mohlo vyzerať prvých sto dní premiéra Corbyna. 18:56 Hlavným dôvodom, prečo podpora súčasnej britskej premiérky Theresy Mayovej v predvolebných prieskumoch klesá, je, že vybudovala svoju kampaň na získaní silného mandátu pre rokovania s EÚ o brexite. Uviedol to analytik Anton Spišák z britského Institute for Government. "Theresa Mayová vybudovala volebnú kampaň na svojej pozícii ako jedinej líderky, ktorá je schopná viesť rokovania o vystúpení Veľkej Británie z Európskej únie. Napriek tomu však odmietla otvorene diskutovať s opozičnými politikmi, čo stálo v priamom protiklade s vnímaním jej osoby ako silnej líderky," konštatoval Spišák. Napriek tomu, že šéf opozičných labouristov Jeremy Corbyn získal momentálne silnejšie postavenie, je podľa Spišáka pravdepodobné, že jeho strana nezíska taký silný mandát, ako sa očakáva. Podľa neho by však Theresa Mayová nemala prehrať voľby. 17:52 Podľa údajov niekoľkých volebných komisií v centre Londýna okolo 15:00 SELČ, teda sedem hodín po otvorení volebných miestností a osem hodín pred ich uzavretím, bola účasť mierne nadpriemerná. 17:20 Polícia popoludní nakrátko uzavrela Trafalgarské námestie v Londýne kvôli podozrivému predmetu. Túto oblasť zároveň evakuovala. Následne úrady oznámili, že nebezpečenstvo už nehrozí a že zrejme nešlo o terorizmus. Policajný hovorca uviedol, že námestie bolo evakuovaných a na miesto boli poslaní špecialisti. Preventívne boli uzavreté aj neďaleké stanice Charing Cross. Polícia zatiaľ neposkytla podrobnosti o podozrivom náleze. Polícia má zvýšenú pohotovosť kvôli dnešným predčasným parlamentným voľbám v krajine. V sobotu sa v Londýne odohral teroristický útok, ktorý si vyžiadal osem obetí. 17:09 Posledné roky sa to opakuje pri takmer všetkých významnejších voľbách v Európe. Najskôr sa na internete objavia čudné tajné materiály, ktoré majú očierniť vybraného protikandidáta. Potom sa zistí, že sú falošné. Neskôr je jasné, že ich šírili z Ruska „anonymní hackeri“, ktorí mali za cieľ bojovať proti „fake news“ a „hoaxom“ šíreným zo Západu. A napokon sa zistí, že Rusi toho-ktorého kandidáta podporovali aj finančne miliónovými sumami v eurách. O britských voľbách to však neplatí. Prečo je to tak? 16:42 Británia má jedinečný systém vlády. Napríklad nemá písanú ústavu (rovnako sú na tom len Nový Zéland a Izrael). Horná komora z parlamentu sa skladá z nevolených ľudí, ktorí sa k funkcii často dostali len vďaka svojmu pôvodu. Prečítajte si, ako funguje britský parlament. 15:30 V londýnskej časti Pimlico v rámci Westminstru prevažujú voliči Konzervatívnej strany. Jedným z nich je aj Ben. "Budem voliť konzervatívcov, lebo chcem silnú a stabilnú ekonomiku. S labouristami pri moci by sa len zvýšila nezamestnanosť," uviedol. Členovia volebnej komisie v oboch častiach Londýna predpovedajú vysokú volebnú účasť. "Od rána sme veľmi zaneprázdnení," uviedol člen v časti Bayswater. Julia z Pimlica si to vysvetľuje na základe tesného rozdielu, ktorý predpovedali predvolebné prieskumy medzi líderkou konzervatívcov Theresou Mayovou a šéfom labouristov Jeremym Corbynom. 15:12 Na Oxforde vyštudovaná psychoterapeutka Marigold Johnsonová je zarytou zástankyňou labouristov. Dokonca za nich v voľbách kandidovala v roku 1974, no neúspešne. Jej manžel, britský novinár a historik Paul Johnson bol taktiež ich prívržencom až do nástupu bývalej britskej premiérky Margaret Thatcherovej, keď začal podporovať konzervatívcov. Za nich aj neskôr kandidoval. "Volila som kandidáta Labouristickej strany, vždy som volila túto stranu a aj som za nich kandidovala. V roku 1974 podporoval labouristov aj môj manžel. Potom začal podporovať Margaret Thatcherovú. Zmenil názor, pretože si myslí, že labouristi idú zlou cestou. Ja si myslím, že máme zlého lídra, ale stále je to moja strana. Som socialistka. Verím v spravodlivé prerozdelenie peňazí a myslím si, že je v súčasnosti neprimerane veľa bohatých ľudí," uviedla Johnsonová, ktorá kedysi pracovala pre Soniu Orwellovú, vdovu po britskom spisovateľovi Georgeovi Orwellovi. Jej otec Thomas Hunt bol lekárom bývalých britských premiérov Winstona Churchilla, Clementa Atleeho a Anthonyho Edena. Na otázku, ako je možné, že spolu s manželom prežili toľko rokov, keď majú výrazne odlišné politické názory, odpovedala bez váhania: "O politike sa nerozprávame." Marigold Johnsonová volila v britskej štvrti Bayswater, v ktorej prevládajú voliči Labouristickej strany. 13:32 Žiadne druhé kolo, víťaz berie všetko. Na získanie väčšiny Mayovej konzervatívci potrebujú získať aspoň 326 poslaneckých kresiel. Prinášame štyri scenáre, ako to môže dopadnúť. 12:55 Volička Rachel Sheardová, ktorá odovzdala hlas vo volebnej miestnosti na ulici Borough High vo štvrti, kde došlo k útoku na trhovisko, uviedla: "Hoci mala byť stredobodom volieb EÚ, nemyslím si, že práve teraz ju majú Londýnčania v srdciach a v mysliach, nie natoľko, ako bezpečnosť." 12:10 "Volila som konzervatívca, iná možnosť nie je. Mayová síce nie je silná vodkyňa, ako o sebe tvrdí, ale Corbyn by nám zvýšil dane a to je to posledné, čo chcem," povedala ČTK poštová úradníčka Alice Meadowsová, ktorá hlasovala v jednej zo škôl londýnskeho obvodu Westminster North. Pred Corbynovým nástupom volila labouristov, ale súčasný líder ich vraj nasmeroval príliš doľava. 12:06 Čo si môžu voliči dovoliť urobiť vo volebnej miestnosti? A čo domáci miláčikovia, kam so psom, či mačkou? Prečítajte si, čo sa smie a nesmie robiť po vstupe do volebných miestností. 11:52 Jeremy Corbyn sa obrátil na voličov cez Twitter a prostredníctvom krátkeho videoposolstva. "Toto je náš deň. Náš čas. Naša šanca," napísal s prísľubom, že voľba labouristov povedie k premene Británie na krajinu, ktorá bude slúžiť väčšine, a nie len obmedzenej menšine. 11:15 "Teraz, po dvoch rokoch, prichádzajú ďalšie britské voľby a v nich opäť ako keby brexit takmer nebol prítomný. A napriek tomu môžu viesť k tomu, že si Veľká Británia nakoniec odchod z Európskej únie rozmyslí alebo že aspoň zostane s Úniou v takom tesnom kontakte, až sa to bude blížiť k pokračovaniu členstva. Ale to je ten optimistický a povedzme si to rovno aj trochu idealistický scenár," píše vo svojom komentári k britským voľbám pre SME Luboš Palata. 11:04 Vodca labouristov Jeremy Corbyn odovzdal svoj hlas v škole na severe Londýna. 10:55 "Voľba je jasná," píše premiérka Mayová na Facebooku, kde vyzýva voličov k urnám, "alebo premiér, ktorý nedokáže viesť či zabezpečiť bezpečnosť krajiny, alebo ja a môj tím s jasným plánom na čo najvýhodnejšiu dohodu o brexite a budovanie bezpečnejšej a prosperujúcej Británie." 10:34 Theresa Mayová so svojím manželom Philipom odvolili v hlasovacej miestnosti v Sonningu v Berkshire. Tam ju čakal aktivista za práva otcov Bobby Smith po boku s osobou prezlečenou za televíznu postavičku Elmo. 7:00 Vo Veľkej Británii sa otvorili volebné miestnosti. Voliči budú môcť hlasovať do 22:00. LONDÝN. Britskí voliči vo štvrtok hlasujú v predčasných parlamentných voľbách, ktoré v apríli nečakane ohlásila premiérka Theresa Mayová s poukázaním na rozpory v Dolnej snemovni ohľadne procesu vystúpenia Británie z Európskej únie.Predčasné voľby sa konajú v Británii takmer presne rok po referende, v ktorom sa väčšina voličov vyslovila za vystúpenie krajiny z EÚ. Volebné miestnosti sa otvorili o 7.00 h miestneho času (8.00 h SELČ) a ostanú otvorené do 22.00 h miestneho času (23.00 h SELČ). Bezprostredne po skončení hlasovania sa očakávajú prvé odhady výsledkov. V priebehu nasledujúcej noci začnú postupne prichádzať výsledky z celkovo 650 volebných obvodov. V prípade výraznej prevahy niektorej zo strán môže byť víťaz volieb známy už v piatok v skorých ranných hodinách, v prípade malého rozdielu to však potrvá dlhšie. Vládnuca Konzervatívna strana si od hlasovania tri roky pred riadnym termínom sľubuje posilnenie mandátu v nadchádzajúcich rokovaniach s Bruselom o tzv. brexite a získanie dodatočného času na riešenie následkov tohto "rozchodu". Pri parlamentných voľbách v Británii sa uplatňuje čisto väčšinový systém. Dolná snemovňa rozpustená začiatkom mája, keď sa zároveň začala predvolebná kampaň, vzišla z volieb v roku 2015 a bola najkratšie zasadajúcim poslaneckým zborom v Británii od roku 1974. Stredajšie prieskumy verejnej mienky naznačili, že Mayová vo voľbách posilní parlamentnú väčšinu konzervatívcov. Podľa prieskumu inštitútu ICM by mala získať väčšinu 96 kresiel, čo by bolo najviac od čias premiérky Margaret Thatcherovej. Podobne sa vyjadril aj denník Independent. Prieskum, ktorý pre denník urobila agentúra ComRes, naznačil, že by Mayová mohla mať väčšinu 74 kresiel. A napokon aj prieskum YouGov, podľa ktorého sa náskok konzervatívcov zvýšil počas víkendu na sedem percent, uviedol, že Mayová si posilní svoju moc v parlamente. Všetky tieto prieskumy sa uskutočnili po teroristickom útoku v Londýne z uplynulej soboty. Experti hovoria, že rozdiely vo výsledkoch prieskumov závisia od toho, koľko mladých voličov, ktorí zvyčajne podporujú labouristov, bude dnes hlasovať. Kritici prieskumov upozornili na skutočnosť, že nedokázali presne predpovedať výsledky parlamentných volieb v roku 2015 ani minuloročného referenda o odchode z EÚ.


Regulačný úrad mení spôsob výpočtu maximálnych cien elektriny a tepla

Úrad pre reguláciu sieťových odvetví predložilo do pripomienkového konania nové regulačné vyhlášky.

BRATISLAVA. Úrad pre reguláciu sieťových odvetví bude maximálne ceny elektriny, plynu, tepla a vodného a stočného určovať na budúci rok podľa nových pravidiel. Regulátor už dal do pripomienkového konania novely svojich vyhlášok, podľa ktorých sa ustanovuje cenová regulácia v elektroenergetike, teplárenstve a pri dodávke vody verejným vodovodom a za odvádzanie a čistenie odpadovej vody. Vyhlášky, od ktorých si sľubuje regulátor lepšiu cenovú reguláciu umožňujúcu schvaľovať pre chránených odberateľov primerané ceny energií, by mali začať platiť od júla tohto roka. „Potreba vypracovania vyhlášok vyplynula z prijatia Regulačnej politiky na regulačné obdobie rokov 2017 až 2021 a aplikačnej praxe v priebehu rokov 2017 a 2018,“ uviedol regulačný úrad. Novela vyhlášky, ktorou sa ustanovuje cenová regulácia v elektroenergetike, v prvom rade upravuje spôsob výpočtu povoleného zisku pre regulované subjekty za výkon regulovaných činností. „Pri určovaní primeraného zisku sme vychádzali z filozofie návratnosti vloženého cudzieho a vlastného kapitálu investovaného do regulovanej činnosti,“ uviedol regulátor.Elektroenergetická novela upravuje výpočet povolených výnosov za prístup do prenosovej sústavy a prenos elektriny, upravuje medziročnú zmenu podielu výnosov z platieb za rezervovanú kapacitu a celkových výnosov za prístup do distribučnej sústavy a distribúciu elektriny, náklady na dodávku elektriny pre odberateľov elektriny v domácnosti a malé podniky. Taktiež upravuje spôsob výpočtu primeraného zisku za dodávku elektriny pre odberateľov elektriny v domácnosti, ako aj podmienky pripojenia do sústavy. Regulátor mení aj využívanie rezervovaných kapacít odberateľom elektriny pri distribúcii elektriny. Novelou chce taktiež zabrániť duplicitnému účtovaniu prekročenia rezervovanej kapacity. „Upravujeme aj výpočet tarify za straty pri distribúcii elektriny a legislatívno-technické parametre pri vzorci na určenie ceny za prístup do miestnej distribučnej sústavy a distribúcii elektriny,“ spresnil regulátor.Návrh vyhlášky, ktorou sa stanovuje cenová regulácia v tepelnej energetike, reaguje podľa regulačného úradu na skúsenosti z minulých cenových konaní. Novela vyhlášky upresňuje niektoré ekonomicky oprávnené náklady. „Nemeníme rozsah, a štruktúru ekonomicky oprávnených nákladov ani spôsob vykonávania cenovej regulácie. Upravujeme najmä výpočet maximálnej ceny plynu pre výpočet ekonomicky oprávnených variabilných nákladov, ktorý lepšie odráža reálnu cenu plynu,“ dodal regulátor. V teplárenskej vyhláške sa taktiež upravuje vzorec na výpočet maximálnej výšky fixných nákladov bez dopadu na cenu tepla. „Čím sa sleduje motivovať regulované subjekty k priberaniu nových odberateľov s následným zvyšovaním energetickej efektívnosť výroby a distribúcie tepla,“ upozornil regulačný úrad. Návrh vyhlášky osobitne stanovuje primeraný zisk majetkovo prepojeným subjektom, ktorí podnikajú v jednej sústave tepelných zariadení a taktiež upravuje maximálnu výšku nákladov na osobné a mzdové zabezpečenie zamestnancov regulovaných subjektov.Regulačný úrad ako prvú dal do pripomienkového konania novelu vyhlášky, ktorá stanovuje cenovú reguláciu pri dodávke pitnej vody verejným vodovom (vodné) a za odvádzanie a čistenie odpadovej vody verejnou kanalizáciou (stočné). Po novom by mal výpočet maximálnych cien za vodné a stočné zohľadniť nielen primeranú výšku zisku pre vodárenské spoločnosti, ale aj uplatnenie odpisov majetku používaného na regulovanú činnosť vo výške, ktorá je ekonomicky oprávneným nákladom. Regulačný úrad mení vo vzorci pre výpočet maximálnych cien za výrobu, distribúciu a dodávku pitnej vody najmä parameter NPZ, čo je hodnota zmeny primeraného zisku na objemovú jednotku. „Maximálna výška primeraného zisku zohľadňuje využitie kapacity vodohospodárskeho majetku, ktorý sa používa na regulovanú činnosť,“ uvádza regulačný úrad. Okrem toho zmena nastáva v úprave metódy výpočtu faktora investičného rozvoja.Regulačný úrad je presvedčený, že zmena metódy výpočtu maximálnych cien za energie nie je dôvodom na zmenu podmienok podnikateľského prostredia.


OSN odsúdila odpálenie ďalšej severokórejskej rakety

NEW YORK. Bezpečnostná rada Organizácie Spojených národov (BR OSN) opäť dôrazne odsúdila "zjavné a provokatívne" porušovanie platných rezolúcií zo strany Severnej Kórey, ktorá uskutočnila v nedeľu ďalší raketový test. Krajine v tejto súvislosti pohrozila uvalením nových sankcií. Všetkých 15 členov BR OSN, vrátane Číny ako najbližšieho spojenca Severokórejčanov, podporilo v pondelok vyhlásenie, ktoré je podobné dokumentom prijatým v Rade po predchádzajúcich raketových skúškach Pchjongjangu. Na utorok majú členovia naplánovanú mimoriadnu poradu za zatvorenými dverami, kde podľa francúzskeho veľvyslanca pri OSN Francoisa Delattreho prediskutujú rezolúciu o nových sankciách voči Kórejskej ľudovodemokratickej republike (KĽDR). V prijatom vyhlásení BR OSN sa uvádza, že Severná Kórea "nezákonnými aktivitami v oblasti balistických rakiet výrazne prispieva k vývoju systémov na nesenie jadrových zbraní a značne zvyšuje napätie v danom regióne i mimo neho". Členovia BR OSN prisľúbili, že budú v plnej miere uplatňovať všetkých šesť doterajších súborov sankcií voči KĽDR, a dôrazne vyzvali všetky ostatné krajiny, aby nasledovali ich príklad.


Trumpovi by neprekážalo zverejnenie Muellerovej správy

Robert Mueller vyšetruje zasahovanie Ruska do prezidentských volieb.

WASHINGTON. Americký prezident Donald Trump v stredu vyhlásil, že by mu neprekážalo zverejnenie správy, ktorú pripravuje osobitný vyšetrovateľ Robert Mueller o údajnom ruskom zasahovaní do prezidentských volieb z roku 2016 a akýchkoľvek prípadných súvislostiach s Trumpovou kampaňou. Mueller správu predloží ministrovi spravodlivosti Williamovi Barrovi. Súčasťou správy bude aj to, či sa Trump protizákonne usiloval o zablokovanie vyšetrovania. Šéf Bieleho domu zasahovanie Ruska do volieb, ako aj hatenie vyšetrovania popiera. Moskva tiež poprela akékoľvek ovplyvňovanie prezidentských volieb v USA. Barr sa dostáva pod nátlak zákonodarcov, aby čo najskôr sprístupnil Muellerovu správu verejnosti, hoci minister má široké právomoci rozhodnúť, čo sa dostane na verejnosť, pripomína tlačová agentúra Reuters. Snemovňa reprezentantov minulý týždeň pomerom hlasov 420:0 schválila nezáväznú rezolúciu, ktorá vyzýva, aby bola Muellerova správa poskytnutá Kongresu i verejnosti. Ako sa k tomu postaví Senát, však nie je jasné. Trump pred novinármi v Bielom dome vyhlásil, že nevie, kedy predmetnú vyšetrovaciu správu zverejnia. "Uvidíme, či bude čestná," zdôraznil. Na otázku, či by ju mala uvidieť aj verejnosť, prezident odpovedal: "Nedbám. Nech sa to zverejní. Nech to ľudia vidia. Je to na ministrovi spravodlivosti. Uvidíme, čo sa stane."


Banky ku koncu júla schválili takmer 200- tisíc nových hypoték

Najviac hypotekárnych úverov dala VÚB banka, nasledovala Tatra banka a Slovenská sporiteľňa.

BRATISLAVA. Banky schválili ku koncu júla tohto roka 198 229 nových zmlúv na hypotekárne úvery. Ako ďalej vyplýva z informácií zverejnených Národnou bankou Slovenska, v medziročnom porovnaní je to nárast o 6,3 percenta. Ku koncu siedmeho mesiaca minulého roka ich bolo totiž 186,5- tisíca. Hranicu 180- tisíc úverov banky prekročili vo februári 2015, hranicu 190- tisíc zase v novembri 2015 a stav zmlúv každomesačne narastá. Najväčší podiel z jednotlivých bánk na celkovej výške poskytnutých hypotekárnych úverov v júli tohto roka mala VÚB banka, a to 32,32 percenta. Tesne za ňou bola Tatra banka s podielom 29,84 percenta. Slovenská sporiteľňa mala podiel 15,38 percenta. Ostatné banky mali podiel menší ako 7 percent. Licenciu na poskytovanie hypotekárnych úverov má osem bánk. Hypotekárne banky v minulosti postupne rozširovali možnosti financovania bývania aj o spotrebné úvery zabezpečené nehnuteľnosťou a iné úvery na bývanie. Tieto úvery na bývanie v niektorých prípadoch nahrádzajú klasické hypotéky, pričom klasické hypotekárne úvery niektoré banky poskytujú už len minimálne.


Arriva chce nasadiť vlaky zo Zlatých Moraviec do Jaguaru

Trať medzi Nitrou a Zlatými Moravcami existuje, ale roky sa nevyužíva.

NITRA. Dopravná spoločnosť Arriva chce prevádzkovať vlaky na trase Nitra – Zlaté Moravce, ktoré by slúžili najmä na prepravu zamestnancov do nitrianskeho priemyselného parku. Trať na tejto trase existuje, roky sa však nevyužíva. „Mohla by slúžiť cieľu dopraviť zamestnancov do výrobného závodu Jaguar Land Rover,“ povedal generálny riaditeľ spoločností Arriva na Slovensku László Ivan. Vlaky by stáli v okrajovej časti Nitry Dražovce, kde sa nachádza priemyselný park. Vlastníkom trate aj stanice v Dražovciach sú Železnice Slovenskej republiky, s ktorými chce Arriva rokovať. „Arriva je súčasťou spoločnosti Deutsche Bahn a našou veľkou výhodou je, že vďaka tomuto spojeniu máme k dispozícii aj železničné súpravy pre takéto účely. Sme pripravení do pol roka od dohody zmobilizovať takúto linku,“ uviedol Ivan.Ako ďalej dodal, nielen vo veľkomestách ako je Londýn či Viedeň, ale aj v Bratislave cestujú ľudia prímestskými vlakmi z okrajových mestských častí do stredu mesta a naopak. Ich výhodou je, že nestoja v dopravných zápchach a sú odolnejšie voči prípadným výkyvom počasia ako autobusy. „Takéto vlakové spojenie v rámci Nitry a ďalej smerom na Vráble a Zlaté Moravce určite stojí za úvahu pri plánovaní udržateľnej mobility v kraji,“ myslí si Ivan.Počty zamestnancov, ktorí by dochádzali do automobilky z tohto smeru, zatiaľ dopravca k dispozícii nemá, získať ich chce od Jaguaru.


Barteková zažila jedny z najhorších pretekov v kariére. Stále sa mám čo učiť, vraví

Slovenka bojovala aj s náročnými podmienkami.

BRATISLAVA. Len dvakrát v doterajšej dlhej a veľmi úspešnej kariére skončila Danka Barteková na pretekoch seriálu Svetového pohára v streľbe z brokových zbraní horšie ako teraz vo fínskom Lahti. Na severe Európy skúsenej slovenskej reprezentantke dokonca hrozilo, že dosiahne svoje najhoršie umiestnenie, ktorým je doteraz 32. priečka zo španielskej Granady v roku 2003. Po prvej časti kvalifikácie figurovala Barteková až na 47. stupienku, ale v druhej časti dvojdňovej súťaže eliminovala počet chýb - na 50 terčoch urobila tri, kým predtým na 75 terčoch až štrnásť - a vo výsledkovej listine sa posunula o dvadsať pozícii vyššie na konečné 27. miesto. Členka ŠCP Bratislava sa musela vo fínskom dejisku počas súťaže vyrovnať s náročnými podmienkami. "Svetový pohár v Lahti bol jedným z najťažších, aké som kedy strieľala. Boli náročné poveternostné podmienky, tvrdé terče, tiché vrhačky a množstvo rozptýlení, ktoré potrestali moje každé, aj malé, zaváhanie. Táto kombinácia bola určite nad moje schopnosti v danom momente. Aj po dvadsiatich rokoch v tomto športe je stále sa čo učiť a zlepšovať," uviedla Danka Barteková na svojom facebookovom profile. Tridsaťštyriročná bronzová medailistka z OH 2012 v Londýne zatiaľ neprežíva ideálnu sezónu. Jej najlepším výsledkom je štvrté miesto zo SP v kórejskom Čchangwone. Pomôcť k lepším výsledkom by jej mala pomôcť aj nová puška, ktorú na tejto úrovni "pokrstila" práve v Lahti. "Aj ked tieto preteky nedopadli dobre, boli moje prvé 'naozajstné' s novou brokovnicou Perazzi HighTech 2020. Som presvedčená, že nás čakajú lepšie chvíle. Zbraň sa správala úžasne," nestráca nádej Barteková.


Predsedníčka Ústavného súdu kritizuje Kiskovho poradcu

Ivette Macejkovej prekážajú vyjadrenia Jána Mazáka na adresu Ústavného súdu.

KOŠICE. Vyjadrenia poradcu a právnika prezidenta Kisku Jána Mazáka v komentári z 22. decembra v jednom z denníkov v súvislosti s kauzou nevymenovaných kandidátov na ústavných sudcov hrubo presahujú mieru oprávnenej kritiky. Uvádza sa to v stanovisku predsedníčky Ústavného súdu Ivetty Macejkovej. Autor komentára uvádza podľa Macejkovej klamlivé informácie, pričom ani nepredstiera snahu o odbornú argumentáciu a znižuje sa k urážlivým výrokom na adresu ústavných sudcov a Ústavného súdu. Macejková očakáva, že autor komentára Mazák sa verejne ospravedlní Kiskovi za to, že svojím nesprávnym poradenstvom v tzv. kauze nevymenovania kandidátov na sudcov Ústavného súdu doviedol Kisku do stavu, keď viac ako tri roky porušoval Ústavu. Šéfka Ústavného súdu rovnako očakáva, že Ján Mazák sa tiež ospravedlní sudcom Ústavného súdu za vyjadrenia, ktorými znevážil ich postavenie i postavenie súdu. Mazákov komentár podľa Macejkovej skĺzava do bulváru a špekuluje o motívoch ústavných sudcov. Podľa šéfky Ústavného súdu sa Mázak zrejme snaží zakryť frustráciu z nesprávneho a neúspešného právneho zastupovania prezidenta. Dodala, že autor komentára bez akýchkoľvek ťažkostí hovorí o krivení a ignorácii Ústavy sudcami Ústavného súdu. Podľa Macejkovej osobitným negatívom poskytovania právneho poradenstva prezidentovi v týchto veciach je fakt, že autor komentára je za takéto právne poradenstvo zrejme odmeňovaný zo štátneho rozpočtu, a teda z daní všetkých občanov.Macejková poznamenala, že urážlivé, nekorektné a vrcholne neprofesionálne výroky na adresu Ústavného súdu a jeho sudcov v komentári sú takým zásahom do práv na ochranu osobnosti, ktorý by v iných prípadoch mohol viesť k podaniu civilnej žaloby o ochranu osobnosti.


Vo februári na Slovensku klesla nezamestnanosť, blíži sa k piatim percentám

Nezamestnanosť medzimesačne klesla o 0,10 percentuálneho bodu.

BRATISLAVA. Miera evidovanej nezamestnanosti na Slovensku vo februári tohto roka dosiahla úroveň 5,16 percenta. Medzimesačne klesla o 0,10 percentuálneho bodu (p. b.), medziročne sa znížila o 0,56 p. b. Vyplýva to z najnovšie zverejnených údajov Ústredia práce, sociálnych vecí a rodiny (ÚPSVaR). Vo februári 2019 bol medzimesačný pokles miery evidovanej nezamestnanosti zaznamenaný vo všetkých krajoch, najvýraznejší bol v Košickom kraji. "Po istej stagnácii v januári 2019 bol mesiac február už tradičný. Zaznamenali sme pokles nezamestnanosti a, naopak, stúpla zamestnanosť," skonštatoval minister práce Ján Richter (Smer). Do konca roka 2019 by podľa neho mohla nezamestnanosť ešte klesať. "Verím v pokles, ale nie už tak razantný ako v minulom roku. V niektorých okresoch, kde je nezamestnanosť okolo dvoch percent, bude veľmi ťažké zabezpečovať požiadavky zamestnávateľov," dodal Richter. Úrady práce evidovali na konci februára 141 432 disponibilných uchádzačov o zamestnanie. V porovnaní s januárom ide o pokles o 2 798 ľudí. Medziročne počet uchádzačov, ktorí mohli okamžite nastúpiť do práce, klesol o 17 012 osôb. Miera nezamestnanosti vypočítaná z celkového počtu uchádzačov o prácu, a to vrátane ľudí na "péenke" alebo na absolventskej praxi, dosiahla minulý mesiac 6,35 percenta. Medzimesačne to znamenalo zníženie o 0,07 percentuálneho bodu, medziročne to bolo menej o 0,62 percentuálneho bodu. Celkový počet evidovaných uchádzačov o prácu predstavoval na konci februára tohto roka 174 028 osôb. Medzimesačne to bol pokles o 2 148 osôb, v porovnaní s februárom vlaňajška je to menej o 19 293 ľudí. Spomaľujúca sa slovenská ekonomika bude generovať čoraz menej pracovných miest a postupne schladzovať aj domáci trh práce. Vo výhľadovom komentári k miere nezamestnanosti na Slovensku to uviedol analytik UniCredit Bank Ľubomír Koršňák. Nové pracovné miesta by mali podľa neho pribúdať najmä na západe krajiny, kde je už zásoba vhodnej pracovnej sily vyčerpaná. "V ekonomicky slabších regiónoch Slovenska, naopak, už tento rok budeme pravdepodobne pozorovať mierny nárast miery nezamestnanosti," tvrdí. Ešte viac by sa tak mala podľa Koršňáka zvýrazniť heterogenita pracovného trhu na Slovensku, kde v zásade fungujú dva paralelné trhy, jeden na západe a severozápade a druhý na juhu stredného Slovenska a na východe. "V dôsledku nízkej mobility časti pracovnej sily tak budú viacerí zamestnávatelia na západnom Slovensku stále odkázaní na dovoz pracovnej sily zo zahraničia, alebo v horšom prípade budú nútení prehodnotiť svoje plány ďalšej expanzie v tomto regióne," dodal.


Vývoz ropy z Ruska do Európy od začiatku roka klesol, dôvodom je nižšia kvalita

V dôsledku napätých diplomatických vzťahov totiž Rusko presmerovalo väčší objem ropy do Číny.

MOSKVA. Rusko vyviezlo do Európy od začiatku roka menej ropy než v rovnakom období pred rokom. V dôsledku napätých diplomatických vzťahov totiž Rusko presmerovalo väčší objem ropy do Číny a kvalita ropy pre Európu sa zhoršila. Hovorca ruskej prepravnej spoločnosti Transnefť Igor Djomin povedal, že dodávky ropy z Ruska do Číny dosiahli v období od januára do konca apríla 12,4 milióna ton. Oproti rovnakému obdobiu minulého roka to znamená rast takmer o 50 percent. Vzťahy Ruska a Európy sa zhoršili po ruskej anexii polostrova Krym v roku 2014 a úlohe Moskvy v konflikte na východe Ukrajiny. Rusko sa preto rozhodlo, že presmeruje väčší objem vyvážanej ropy do Číny, čím sa však zhoršila kvalita ropnej zmesi Urals určenej pre európsky trh. Djomin povedal, že Maďarsko, Slovensko a Poľsko znížili dovoz ropy za prvé štyri mesiace medziročne zhruba o 10 percent a dodávky do Európy prostredníctvom dvoch vetiev ropovodu Družba sa v danom období znížili o 225.000 ton na 15,75 milióna ton. "K poklesu objemu nakupovanej ropy došlo preto, lebo krajiny majú záujem o ropu s obsahom síry do 1,5 percenta, aj keď v dohodnutých kontraktoch je maximálny obsah síry stanovený na 1,8 percenta," povedal Djomin. Zároveň dodal, že v momentálne dodávanej rope predstavuje obsah síry 1,75 percenta. Podľa prepočtov agentúry Reuters sa obsah síry v ruskej ropnej zmesi Urals, hodnotenej vo februári, zvýšil oproti roku 2017 o 0,15 percenta.


Produkcia ropy v Rusku v auguste vzrástla

MOSKVA. Produkcia ropy v Rusku vzrástla minulý mesiac takmer na 11,3 milióna barelov denne (1 barel = 159 litrov). To znamená 5-mesačné maximum, pričom Rusko tak výrazne zaostalo za plnením programu obmedzovania produkcie, na ktorom sa dohodlo so štátmi Organizácie krajín vyvážajúcich ropu (OPEC). Podľa údajov ruského ministerstva energetiky dosiahla produkcia ropy v krajine minulý mesiac 11,294 milióna barelov denne, najviac od marca. Na základe dohody s OPEC by ťažba ropy v Rusku nemala prekročiť 11,17 - 11,18 milióna barelov/deň. Najviac sa pod rast produkcie podpísal najväčší producent ropy, firma Rosnefť. Tá svoju ťažbu zvýšila oproti júlu o 5 percent takmer na 4 milióny barelov denne. V júli dosiahla produkcia ropy v Rusku 11,15 milióna barelov denne. V danom mesiaci Rusko ešte stále pociťovalo dôsledky kauzy s kontaminovanou ropou v ropovode Družba.


Meteorológovia varujú pred búrkami na väčšine územia

Búrky môžu sprevádzať intenzívne lejaky.

BRATISLAVA. Meteorológovia varujú pred búrkami vo všetkých krajoch s výnimkou Bratislavského a Trnavského. Búrky sa môžu vyskytnúť ojedinele počas celého dňa, môžu byť spojené aj s krúpami. "S búrkami môžu byť spojené krátkodobé, ale intenzívne lejaky, pri ktorých môžu úhrny dosiahnuť 20 až 40 milimetrov a nárazy vetra rýchlosť 18 až 20 metrov za sekundu (65-70 km/h)," informuje na svojom webe Slovenský hydrometeorologický ústav (SHMÚ).


Po silnom zemetrasení pri Papue-Novej Guinei vydali výstrahu pred cunami

Silné zemetrasenie zasiahlo oblasť pri pobreží ostrova New Ireland.

HONGKONG. Silné zemetrasenie s magnitúdom 7,5 zasiahlo v utorok oblasť pri pobreží tichomorského ostrova New Ireland, ktorý je súčasťou Papuy-Novej Guiney. Informovala o tom americká geologická služba USGS, ktorá sleduje seizmickú aktivitu na celom svete. Tichomorské centrum varovania pred cunami vydalo v tejto súvislosti výstrahu pred možnými vlnami, uviedla tlačová agentúra AFP. Podľa údajov USGS otrasy nastali v pomerne malej, približne desaťkilometrovej hĺbke, 45 kilometrov severovýchodne od mesta Kokopo na susednom ostrove New Britain.


Pellegrini: Na Slovensku je priestor, aby bola minimálna mzda 520 eur

Je otázne, či sa tripartita dohodne na výške minimálnej mzdy.

BRATISLAVA. Tripartita sa vráti k rokovaniam o výške minimálnej mzdy pre budúci rok opäť v septembri. Sociálni partneri sa totiž na pondelkovom rokovaní na sume nedohodli. Rezort práce však trvá na svojom návrhu, aby minimálna mzda od budúceho roka stúpla o 40 eur na sumu 520 eur a túto sumu plánuje predložiť minister práce Ján Richter (Smer) v prípade nedohody tripartity aj na rokovanie vlády. "Nedošlo k dohode. Všetci sociálni partneri si držali svoje pozície. Po prvý raz sme urobili aj test z hľadiska vplyvov na podnikateľské prostredie. Aj na základe neho sme prišli k názoru, že toto je kompromisné riešenie. Je to návrh, ktorý nezhorší konkurencieschopnosť podnikateľov, je to návrh, ktorý je zvládnuteľný a dopady z neho vyplývajúce sú z dvoch tretín na podnikateľské subjekty a z jednej tretiny na verejné služby a štátnu službu," skonštatoval po rokovaní tripartity Richter. Minimálna mzda by sa mala v budúcom roku dotknúť približne 85-tisíc zamestnancov. "Nikdy nebudem súhlasiť s regionálnou minimálnou mzdou, sektorová minimálna mzda je otvorená," podotkol Richter. Konfederácia odborových zväzov (KOZ) SR trvá stále na svojom návrhu, aby minimálna mzda stúpla na 635 eur. "Zotrvávame na našom stanovisku, táto suma vyjadruje 60 percent predpokladanej priemernej mzdy pre rok 2019. Napriek tomu odporúčame ministerstvu práce, aby svoj návrh prehodnotilo a navrhlo minimálnu mzdu minimálne na úrovni rastu o 10 percent oproti súčasnej minimálnej mzde, aby tento rast bol ako predpokladaný rast miezd vo verejnom sektore pre rok 2019," doplnila viceprezidentka KOZ Monika Uhlerová. Podľa Asociácie zamestnávateľských zväzov a združení (AZZZ) je minimálna mzda veľmi nadhodnotená. "Priemerná mzda rastie medziročne 3 % a snažíme sa, aby ju minimálna mzda dobiehala, rozptyl sa zmenšuje a na motiváciu a odmeňovanie pracovníkov zostáva nízky priestor. Ak chceme riešiť vyššie mzdy, musíme to riešiť nielen tlačením na minimálnu mzdu, ale celkovými vplyvmi, aby sa mohli vyplácať vyššie mzdy," skonštatoval prezident asociácie Tomáš Malatinský. Republiková únia zamestnávateľov (RÚZ) navrhla výšku minimálnej mzdy na úrovni 502 eur, zároveň trvá na tom, aby sa zaviedol nový mechanizmus, na základe ktorého by sa minimálna mzda pravidelne na základe vopred stanovených ukazovateľov upravovala. Po ňom zástupcovia zamestnávateľov volajú už dlhšie obdobie. "Opakovane hovoríme, že je potrebné zaviesť seriózny dlhodobo udržateľný výpočet, aby bolo možné naplánovať si svoje zdroje a investície aj na niekoľko rokov dopredu," priblížil prvý viceprezident Mário Lelovský. Asociácia priemyselných zväzov (APZ) navrhla zvýšenie o mieru inflácie za vlaňajšok, teda o 1,3 percenta. "Pre nás je dôležitá predvídateľnosť podnikateľského prostredia. Boli by sme radi, keby v budúcnosti sa našiel konsenzus na to, aby minimálna mzda bola stanovovaná na základe nejakých exaktných ukazovateľov, na ktorých sa dohodnú sociálni partneri a nebude to len na rozhodnutí ministerstva práce, ako to bolo posledné tri roky,“ dodal prezident APZ Alexej Beljavev. Združenie miest a obcí Slovenska (ZMOS) vzalo návrh rezortu práce na vedomie. Asociácia priemyselných zväzov, ktorá združuje zamestnávateľov v priemysle, sa stala novým členom Hospodárskej a sociálnej rady SR. “Ako oficiálne uznaný sociálny partner vlády SR budeme presadzovať záujmy priemyselných podnikov s dôrazom na ich trvalo udržateľnú konkurencieschopnosť a priaznivejšie podnikateľské prostredie. S našimi odborníkmi sme pripravení prinášať vlastné návrhy na potrebné zmeny zákonov a iniciatívne vstupovať do legislatívneho konania,“ povedal Alexej Beljajev. Asociácia priemyselných zväzov spája šesť priemyselných zväzov. Reprezentuje viac ako 400 spoločností z oblasti automobilového, elektrotechnického, strojárskeho, hutníckeho či baníckeho priemyslu. V hospodárskej rade zastupuje Slovenskú elektromechanickú asociáciu, Zväz automobilového priemyslu SR, Zväz elektrotechnického priemyslu SR, Zväz hutníctva, ťažobného priemyslu a geológie SR a Zväz strojárskeho priemyslu SR.


Elizabeth Warrenová neplánuje kandidovať za americkú prezidentku

Demokratickú senátorku často označujú za veľkú rivalku Trumpa vo voľbách v roku 2020.

WASHINGTON. Demokratická senátorka Elizabeth Warrenová neplánuje v roku 2020 kandidovať za prezidentku USA. Dodala však, že si necháva priestor na ďalšie premyslenie tejto otázky. Politička v rozhovore pre NBC vyhlásila, že vie o obavách demokratov, ktorí majú strach z ďalšieho zvolenia súčasného prezidenta Donalda Trumpa. Práve Warrenovú často označujú za jeho veľkú rivalku v nadchádzajúcich voľbách. Odkedy senátorka vyhlásila, že má pravdepodobne indiánske korene, Trump ju často nelichotivo volá Pocahontas.


Zlaté časy svetovej ekonomiky môžu potrvať až do roku 2020, tvrdí analytik

BRATISLAVA. Súčasné obdobie v svetovej ekonomike môže byť najdlhšou konjunktúrou od druhej svetovej vojny. V diskusnej relácii na TABLET.TV to uviedol analytik J&T banky Stanislav Pánis. "Globálna ekonomika rýchlo rastie, dokonca nad svojím potenciálom, no inflačné tlaky v USA a v eurozóne sú malé. Nachádzame sa v zlatovlasom prostredí, kde centrálne banky nemusia prudko šliapať na menovú brzdu. Na obzore nie je žiadna kríza. Dobré časy budú pokračovať. Už v súčasnosti je to pre USA druhá najdlhšia rastová séria od druhej svetovej vojny. A je veľmi pravdepodobné, že konjunktúra bude najdlhšia v histórii. Počítam, že to bude pokračovať minimálne až do roku 2020," očakáva Pánis. Kým americké akciové indexy lámu rekordy, dolár sa od začiatku roka oslabil voči euru o 15 %. V pozadí však nie sú ekonomické problémy v zámorí, ale skôr priaznivá situácia v eurozóne. "Eurozóna rastie najrýchlejšie za posedných desať rokov, teda od krízy. Na rozdiel od začiatku roka, keď bol dolár blízko parite, pominuli predovšetkým politické riziká. V žiadnej z kľúčových krajín sa nedostali k moci populisti," vysvetlil Pánis s tým, že aj kapitál verí euru, vracia sa do eurozóny a prispieva k posilňovaniu spoločnej meny. Ďalšie dôvody sú skôr politické. "Napríklad, francúzsky prezident Macron chce užšie integrovať eurozónu, a to trhy vnímajú ako pozitívny signál. V minulosti totiž nie je žiadny príklad fungujúcej menovej únie bez jednotného štátu. Ak sa teda chce eurozóna posunúť ďalej, užšia integrácia bude nevyhnutná," dodal Pánis.